SK Úradný vestník Európskej únie L 323/46

Právny účinok podľa medzinárodného práva verejného majú iba originálne texty EHK OSN. Status tohto predpisu a dátum nadobudnutia jeho platnosti je potrebné overiť v poslednom znení dokumentu EHK OSN o statuse TRANS/WP.29/343, ktorý je k dispozícii na internetovej stránke:

http://www.unece.org/trans/main/wp29/wp29wgs/wp29gen/wp29fdocstts.html

Predpis Európskej hospodárskej komisie Organizácie Spojených národov (EHK OSN) č. 48 – Jednotné ustanovenia o schválení vozidiel z hľadiska montáže zariadení na osvetlenie a svetelnú signalizáciu

Obsahuje platný text vrátane:

doplnku 6 k sérii zmien 04 – dátum nadobudnutia platnosti: 30. január 2011

série zmien 05 – dátum nadobudnutia platnosti: 30. január 2011.

OBSAH

PREDPIS

1. Rozsah pôsobnosti

2. Vymedzenie pojmov

3. Žiadosť o typové schválenie

4. Typové schválenie

5. Všeobecné špecifikácie

6. Konkrétne špecifikácie

7. Zmeny a rozšírenie schválenia typu vozidla alebo montáže jeho zariadení na osvetlenie a svetelnú signalizáciu

8. Zhoda výroby

9. Sankcie za nezhodu výroby

10. Definitívne zastavenie výroby

11. Názvy a adresy technických služieb zodpovedných za vykonávanie schvaľovacích skúšok a názvy a adresy správnych orgánov

12. Prechodné ustanovenia

PRÍLOHY

Príloha 1 – Oznámenie o typovom schválení alebo zamietnutí, alebo rozšírení, alebo odňatí typového schválenia, alebo o definitívnom zastavení výroby typu vozidla z hľadiska montáže zariadení na osvetlenie a svetelnú signalizáciu podľa predpisu č. 48

Príloha 2 – Usporiadanie schvaľovacích značiek

Príloha 3 – Príklady lámp, plochy svietidiel, referenčná os a stred a uhly geometrickej viditeľnosti

Príloha 4 – Viditeľnosť červeného svetla smerom vpred a bieleho svetla smerom dozadu

Príloha 5 – Stavy zaťaženia, na ktoré sa prihliada pri stanovení zmien vertikálnej orientácie stretávacieho svetlometu

Príloha 6 – Meranie zmien sklonu stretávacieho svetla v závislosti od zaťaženia

Príloha 7 – Označenie medzného sklonu stretávacieho svetla smerom dolu uvedené v bode 6.2.6.1.1 a sklon predného hmlového svietidla smerom nadol uvedené v bode 6.3.6.1.2 tohto predpisu

Príloha 8 – Ovládače zariadenia na korekciu sklonu svetlometov podľa bodu 6.2.6.2.2 tohto predpisu

Príloha 9 – Kontrola zhody výroby

Príloha 10 – Príklady voľby zdroja svetla

Príloha 11 – Viditeľnosť výrazných označení zozadu a zo strany vozidla

Príloha 12

1. ROZSAH PÔSOBNOSTI

Tento predpis sa uplatňuje na vozidlá kategórie M, N a ich prípojné vozidlá (kategória O) (1) z hľadiska montáže zariadení na osvetlenie a svetelnú signalizáciu.

2. VYMEDZENIA

Na účely tohto predpisu:

2.1. „schválenie vozidla“ je typové schválenie vozidla z hľadiska počtu a spôsobu montáže zariadení na osvetlenie a svetelnú signalizáciu;

2.2. „typom vozidla z hľadiska montáže zariadenia na osvetlenie a svetelnú signalizáciu“ sú vozidlá, ktoré sa navzájom nelíšia v podstatných aspektoch uvedených v bodoch 2.2.1 až 2.2.4.

Podobne sa za „vozidlá rôzneho typu“ nepovažujú: vozidlá, ktoré sa odlišujú v zmysle bodov 2.2.1 až 2.2.4., ale nie v takej miere, že dôjde k zámene druhu, počtu, umiestnenia a geometrickej viditeľnosti svietidiel a sklonu stretávacieho svetla predpísaného pre príslušný typ vozidla, a vozidlá, na ktorých sú namontované alebo na ktorých chýbajú nepovinné svietidlá:

2.2.1. rozmery a vonkajší tvar vozidla;

2.2.2. počet a umiestnenie zariadení;

2.2.3. systém korekcie sklonu svetlometov;

2.2.4. systém zavesenia náprav;

2.3. „priečna rovina“ je vertikálna rovina kolmá na pozdĺžnu strednú rovinu vozidla;

2.4. „nezaťažené vozidlo“ je vozidlo bez vodiča, posádky, cestujúcich alebo nákladu, avšak s plnou nádržou paliva, náhradným kolesom a s normálnou výbavou náradia;

2.5. „zaťažené vozidlo“ je vozidlo naložené v rámci svojej technicky prípustnej maximálnej konštrukčnej hmotnosti stanovenej výrobcom vozidla, ktorý tiež stanoví jej rozloženie na nápravy podľa metódy opísanej v prílohe 5;

2.6. „zariadenie“ je časť alebo sústava častí používaných na výkon jednej alebo viacerých funkcií;

2.6.1. „svetelná funkcia“ je svetlo vyžarované zariadením na osvetlenie vozovky a predmetov v smere pohybu vozidla;

2.6.2. „funkcia svetelnej signalizácie“ je svetlo vyžarované alebo odrážané zariadením, ktoré poskytuje ostatným účastníkom cestnej premávky vizuálnu informáciu o prítomnosti, identifikácii a/alebo zmene pohybu vozidla;

2.7. „svietidlo“ je zariadenie určené na osvetlenie vozovky alebo na vyžarovanie svetelného signálu ostatným užívateľom vozovky. Zariadenia na osvetlenie zadnej registračnej tabuľky a odrazové sklá sa tiež považujú za svietidlá. Na účely tohto predpisu sa zadné registračné tabuľky vyžarujúce svetlo a systém osvetlenia prevádzkových dverí podľa ustanovení predpisu č. 107 na vozidlách kategórie M2 a M3 nepovažujú za svietidlá.

2.7.1. Zdroj svetla (2)

2.7.1.1. „Zdroj svetla“ je jeden alebo viac prvkov viditeľného žiarenia, ktoré môžu byť zmontované s jedným alebo viacerými priehľadnými krytmi a so základňou pre mechanické a elektrické spojenie. Zdroj svetla môže byť tvorený aj vonkajším výstupom svetlovodu ako časti distribuovaného systému osvetlenia alebo svetelnej signalizácie, ktorý nemá zabudované vonkajšie rozptylové sklá; 2.7.1.1.1. „vymeniteľný zdroj svetla“ je zdroj svetla, ktorý sa môže vložiť do držiaka svojho zariadenia a odstrániť z neho bez nástroja; 2.7.1.1.2. „nevymeniteľný zdroj svetla“ je zdroj svetla, ktorý sa môže vymeniť len spolu s výmenou zariadenia, v ktorom je zdroj svetla pripevnený; a) v prípade modulu zdroja svetla: zdroj svetla, ktorý sa môže vymeniť len spolu s výmenou modulu zdroja svetla, v ktorom je zdroj svetla pripevnený; b) v prípade adaptívnych systémov predného osvetlenia (AFS): zdroj svetla, ktorý sa môže vymeniť len prostredníctvom výmeny osvetľovacej jednotky, ku ktorej je zdroj svetla pripevnený; 2.7.1.1.3. „modul zdroja svetla“ je optická časť zariadenia, ktorá je špecifická pre toto zariadenie, obsahuje jeden alebo niekoľko nevymeniteľných zdrojov svetla a môže sa zo zariadenia odstrániť len s použitím nástroja(-ov). Modul zdroja svetla je skonštruovaný tak, že bez ohľadu na použitie nástroja(-ov) nie je možné ho zameniť s iným vymeniteľným schváleným zdrojom svetla; 2.7.1.1.4. „vláknový zdroj svetla“ (žiarovka) je zdroj svetla, ktorého prvkom viditeľného žiarenia je jedno alebo niekoľko žeravých vlákien produkujúcich tepelné žiarenie; 2.7.1.1.5. „svetelný zdroj s plynovou výbojkou“ je zdroj svetla, ktorého prvkom viditeľného žiarenia je výbojkový oblúk produkujúci elektroluminescenciu/fluorescenciu; 2.7.1.1.6. „zdroj svetla s diódami vyžarujúcimi svetlo (LED)“ je zdroj svetla, ktorého prvkom viditeľného žiarenia je jeden alebo niekoľko polovodičových priechodov produkujúcich injekčnú luminiscenciu/fluorescenciu; 2.7.1.1.7. „LED modul“ je modul zdroja svetla, ktorý ako zdroje svetla obsahuje len diódy vyžarujúce svetlo (LED);

2.7.1.2. „elektronické regulačné zariadenie zdroja svetla“ je jeden alebo niekoľko komponentov medzi napájaním a zdrojom svetla na reguláciu napätia a/alebo elektrického prúdu zdroja svetla; 2.7.1.2.1. „predradník“ je elektronické regulačné zariadenie zdroja svetla medzi napájaním a zdrojom svetla na stabilizovanie elektrického prúdu zdroja svetla s plynovou výbojkou; 2.7.1.2.2. „ignitor“ (zapaľovacia elektróda) je elektronické regulačné zariadenie zdroja svetla na spustenie oblúka zdroja svetla s plynovou výbojkou;

2.7.1.3. „regulátorom premenlivej intenzity“ je zariadenie, ktoré automaticky riadi zariadenia na svetelnú signalizáciu na zadnej časti vozidla, ktoré sú zdrojom premenlivej svetelnej intenzity, a ktoré má zabezpečovať rovnaké vnímanie ich svetelných signálov. Regulátor premenlivej intenzity je súčasťou svietidla alebo vozidla alebo je rozdelený medzi svietidlo a vozidlo;

2.7.2. „rovnocenné svietidlá“ sú svietidlá s rovnakou funkciou, schválené v štáte registrácie vozidla; takéto svietidlá môžu mať vlastnosti odlišné od vlastností svietidiel, ktorými je vozidlo vybavené pri svojom schválení, za predpokladu, že vyhovujú požiadavkám stanoveným týmto predpisom;

2.7.3. „samostatné svietidlá“ sú zariadenia, ktoré majú samostatné svietiace plochy (3) samostatné zdroje svetla a samostatné puzdrá;

2.7.4. „skupinové svietidlá“ sú zariadenia, ktoré majú samostatné svietiace plochy v smere referenčnej osi (3) a samostatné zdroje svetla, ale spoločné puzdro svietidla;

2.7.5. „združené svietidlá“ sú zariadenia, ktoré majú samostatné svietiace plochy v smere referenčnej osi (3), ale spoločné zdroje svetla a spoločné puzdro svietidla;

2.7.6. „zlúčené svietidlá“ sú zariadenia, ktoré majú samostatné zdroje svetla alebo jediný zdroj svetla fungujúci rôznymi spôsobmi (napr. optické, mechanické, elektrické rozdiely), úplne alebo čiastočne spoločné zdanlivé svietiace plochy v smere referenčnej osi (3) a spoločné puzdro svietidla (4);

2.7.7. „svietidlo s jedinou funkciou“ je časť zariadenia, ktoré zabezpečuje jednotlivú funkciu osvetlenia alebo svetelnej signalizácie;

2.7.8. „zakrývateľné svietidlo“ je svietidlo, ktoré je možné sčasti alebo úplne skryť, keď nie je používané. Toto možno dosiahnuť buď pohyblivým krytom, premiestnením svietidla alebo akýmkoľvek iným vhodným spôsobom. Výraz „zasúvateľný“ sa používa konkrétne na označenie zakrývateľného svietidla, ktoré sa môže zasunúť do karosérie;

2.7.9. „diaľkový (hlavný) svetlomet“ je svietidlo používané na osvetľovanie vozovky na veľkú vzdialenosť pred vozidlom;

2.7.10. „stretávací (tlmený) svetlomet“ je svietidlo používané na osvetlenie vozovky pred vozidlom bez toho, aby nepatrične oslňovalo alebo iným nevhodným spôsobom obťažovalo vodiča prichádzajúceho z opačného smeru alebo iných účastníkov cestnej premávky;

2.7.10.1. „hlavné stretávacie svetlo (hlavné tlmené svetlo)“ je stretávacie svetlo vyžarované bez pomoci infračerveného (IR) žiariča a/alebo dodatočných zdrojov svetla na osvetlenie zákrut;

2.7.11. „smerové svietidlo“ je svietidlo používané na upozornenie ostatných účastníkov cestnej premávky, že vodič zamýšľa zmeniť smer vpravo alebo vľavo.

Smerové svietidlo alebo svetlá môžu byť použité aj podľa ustanovení predpisu č. 97;

2.7.12. „brzdové svietidlo“ je svietidlo upozorňujúce ostatných účastníkov cestnej premávky nachádzajúcich sa za vozidlom, že pozdĺžny pohyb vozidla je úmyselne spomaľovaný;

2.7.13. „zariadenie na osvetlenie zadnej registračnej tabuľky“ je zariadenie používané na osvetlenie priestoru určeného pre zadnú registračnú tabuľku; môže sa skladať z niekoľkých optických komponentov;

2.7.14. „predné obrysové svietidlo“ je svietidlo používané na označenie prítomnosti vozidla a jeho šírky pri pohľade spredu;

2.7.15. „zadné obrysové svietidlo“ je svietidlo používané na označenie prítomnosti vozidla a jeho šírky pri pohľade zozadu;

2.7.16. „odrazové sklo“ je zariadenie používané na označenie prítomnosti vozidla odrazom svetla vyžarovaným zdrojom svetla, ktorý nie je spojený s vozidlom, pričom pozorovateľ je v blízkosti tohto svetelného zdroja.

Na účely tohto predpisu sa za odrazové sklá nepovažujú:

2.7.16.1. tabuľky s evidenčným číslom so spätným odrazom;

2.7.16.2. označenia so spätným odrazom uvedené v ADR (Európska dohoda o medzinárodnej cestnej doprave nebezpečného nákladu);

2.7.16.3. iné tabuľky a označenia so spätným odrazom, ktoré sa podľa predpisov jednotlivých štátov musia používať v prípade určitých kategórií vozidiel alebo pri určitých spôsoboch prevádzky;

2.7.16.4. materiály so spätným odrazom schválené ako trieda D alebo E podľa predpisu č. 104 a používané na iné účely v súlade s požiadavkami jednotlivých štátov, napr. na účely reklamy;

2.7.17. „nápadné označenie“ je zariadenie určené na zvýšenie viditeľnosti vozidla pri pohľade zboku alebo zozadu (alebo v prípade prívesov, dodatočne spredu) odrazom svetla vyžarovaného zo svetelného zdroja, ktorý nie je spojený s vozidlom, pričom pozorovateľ je v blízkosti tohto svetelného zdroja;

2.7.17.1. „obrysové označenie“ je nápadné označenie určené na vyznačenie horizontálnych a vertikálnych rozmerov (dĺžka, šírka a výška) vozidla; 2.7.17.1.1. „úplné obrysové označenie“ je obrysové označenie, ktoré vyznačuje obrys vozidla spojitou čiarou; 2.7.17.1.2. „čiastočné obrysové označenie“ je obrysové označenie, ktoré vyznačuje horizontálny rozmer vozidla spojitou čiarou a vertikálny rozmer označením jeho horných rohov;

2.7.17.2. „líniové označenie“ je nápadné označenie určené na vyznačenie horizontálnych rozmerov (dĺžka a šírka) vozidla spojitou čiarou;

2.7.18. „svetelný výstražný signál“ je súbežná činnosť všetkých smerových svetiel určitého vozidla upozorňujúcich na zvláštne nebezpečenstvo, ktoré vozidlo dočasne predstavuje pre ostatných účastníkov cestnej premávky;

2.7.19. „predné hmlové svietidlo“ je svietidlo používané na zlepšenie osvetlenia vozovky pred vozidlom za hmly alebo akýchkoľvek podobných podmienok zníženej viditeľnosti;

2.7.20. „zadné hmlové svietidlo“ je svietidlo používané na zlepšenie viditeľnosti vozidla zozadu pri hustej hmle;

2.7.21. „spätné svietidlo“ je svietidlo používané na osvetlenie vozovky za vozidlom a upozornenie ostatných účastníkov cestnej premávky, že vozidlo cúva alebo bude cúvať;

2.7.22. „parkovacie svietidlo“ je svietidlo používané na signalizáciu prítomnosti stojaceho vozidla v zastavanej oblasti. V tomto prípade nahrádza predné a zadné obrysové svietidlá;

2.7.23. „doplnkové obrysové svietidlo“ je svietidlo zabudované čo najbližšie k najvzdialenejšiemu vonkajšiemu okraju v rámci šírky vozidla a čo možno najbližšie k vrcholu vozidla a určené na zreteľné označenie jeho celkového šírky. Toto svietidlo dopĺňa v prípade určitých motorových a prípojných vozidiel predné a zadné obrysové svietidlá vozidla tým, že zvlášť upozorňuje na ich rozmery;

2.7.24. „bočné obrysové svietidlo“ je svietidlo používané na označenie prítomnosti vozidla pri pohľade zboku;

2.7.25. „denné svietidlo“ je svietidlo nasmerované dopredu, ktoré sa používa na zvýšenie viditeľnosti vozidla pri jeho jazde za denného svetla;

2.7.26. „uhlové svietidlo“ je svietidlo používané na prídavné osvetlenie tej časti vozovky, ktorá sa nachádza v blízkosti prednej hrany vozidla na strane, do ktorej bude vozidlo zatáčať;

2.7.27. „reálny svetelný tok“ je konštrukčná hodnota svetelného toku vymeniteľného svetelného zdroja alebo modulu svetelného zdroja. Môže sa dosiahnuť v rámci špecifikovaných tolerancií, keď je vymeniteľný svetelný zdroj alebo modul svetelného zdroja napájaný prívodom energie pri predpísanom skúšobnom napätí, ako sa uvádza v údajovom liste svetelného zdroja alebo technickej špecifikácii predloženej spolu s modulom svetelného zdroja;

2.7.28. „adaptívny systém predného osvetlenia“ (alebo „AFS“) je osvetľovacie zariadenie schválené podľa predpisu č. 123, ktoré zabezpečuje, že sa svetlá s odlišnými vlastnosťami automaticky prispôsobujú premenlivým podmienkam použitím tlmeného svetla (stretávacieho svetla) a podľa potreby, hlavného (diaľkového) svetla;

2.7.28.1. „osvetľovacia jednotka“ je komponent vyžarujúci svetlo, skonštruovaný na úplné alebo čiastočné zabezpečenie jednej alebo viacerých funkcií predného osvetlenia zabezpečovaných AFS;

2.7.28.2. „inštalačná jednotka“ je nedeliteľné puzdro (teleso svietidla/svetlometu) obsahujúce jednu alebo viaceré osvetľovacie jednotky;

2.7.28.3. „svetelný režim“ alebo „režim“ je stav funkcie predného osvetľovania zabezpečovaného AFS, ktorý je špecifikovaný výrobcom a je určený na prispôsobenie sa špecifickému vozidlu a podmienkam okolia;

2.7.28.4. „ovládaním systému“ je jedna alebo viaceré časti AFS, ktorá(-é) prijímajú signály prichádzajúce z vozidla a automaticky ovládajú fungovanie osvetľovacích jednotiek;

2.7.28.5. „signál ovládania AFS“ (V, E, W, T) je vstup do AFS v súlade s bodom 6.22.7.4 tohto predpisu;

2.7.28.6. „neutrálny stav“ je stav systému AFS, kedy sa vydáva definovaný režim stretávacieho svetla triedy C („základné stretávacie svetlo“) alebo prípadne diaľkového svetla a neuplatňuje sa nijaký signál ovládania AFS;

2.7.29. „vonkajšie svietidlo“ je svietidlo používané na doplnkové osvetlenie vstupu a výstupu vodiča a cestujúceho z vozidla alebo pri nakladacích činnostiach;

2.7.30. „systém závislých svietidiel“ je zostava dvoch alebo troch nezávislých svietidiel, ktoré majú tú istú funkciu;

2.7.30.1. „závislé svietidlo“ je zariadenie fungujúce ako časť systému nezávislých svietidiel. Závislé svietidlá fungujú pri aktivácii spolu, majú oddelené zdanlivé plochy v smere referenčnej osi a samostatné puzdrá a môžu mať samostatný(-é) svetelný(-é) zdroj(-e);

2.8. „plocha výstupu svetla“ je v prípade „zariadenia na osvetlenie“, „zariadenia na svetelnú signalizáciu“ alebo odrazového skla povrch deklarovaný výrobcom v žiadosti o schválenie zariadenia zobrazeného na výkrese pozri prílohu 3 (pozri napr. časti 1 alebo 4).

Toto sa deklaruje podľa jednej z týchto podmienok:

a) v prípade, keď sú vonkajšie rozptylové sklá štruktúrované, deklarovaná plocha výstupu svetla je celý alebo časť vonkajšieho povrchu vonkajších rozptylových skiel;

b) v prípade, keď nie sú vonkajšie rozptylové sklá štruktúrované, vonkajšie rozptylové sklá sa neberú do úvahy a plocha výstupu svetla je taká ako je uvedené na výkrese, pozri prílohu 3 (pozri napr. časť 5);

2.8.1. „krútené vonkajšie rozptylové sklo“ alebo „krútená plocha vonkajšieho rozptylového skla“ sú všetky časti vonkajšieho rozptylového skla, skonštruované na usmernenie alebo úpravu šírenia svetla zo svetelného(-ých) zdroja(-ov), tak, že svetelné lúče sú jasne odklonené od ich pôvodného smeru;

2.9. „svietiaca plocha“ (pozri prílohu 3);

2.9.1. „svietiaca plocha zariadenia na osvetlenie“ (body 2.7.9, 2.7.10, 2.7.19, 2.7.21 a 2.7.26) je kolmý priemet celého otvoru odrazovej plochy alebo v prípade svetlometov s elipsoidnou odrazovou plochou „projekčnej šošovky“ na priečnu rovinu. Ak zariadenie na osvetlenie nemá odrazovú plochu, použije sa vymedzenie podľa bodu 2.9.2. Ak plocha výstupu svetla svietidla pokrýva len časť celého otvoru odrazovej plochy, berie sa do úvahy len priemet tejto časti.

V prípade stretávacieho svetlometu je svietiaca plocha obmedzená zdanlivou stopou svetelného rozhrania na rozptylovom skle. Ak sú odrazová plocha a rozptylové sklo vzájomne nastaviteľné, použije sa stredná poloha nastavenia.

V prípade ak je namontovaný AFS: Kde je svetelná funkcia vytváraná dvomi alebo viacerými súčasne prevádzkovanými osvetľovacími jednotkami na danej strane vozidla, jednotlivé svietiace plochy spolu tvoria príslušnú svietiacu plochu (napr. na obrázku v bode 6.22.4 nižšie, jednotlivé svietiace plochy osvetľovacích jednotiek 8, 9 a 11, keď sa berú do úvahy spoločne a s ohľadom na ich jednotlivé umiestnenie, vytvárajú príslušnú svietiacu plochu pre pravú stranu vozidla);

2.9.2. „svietiaca plocha zariadenia na svetelnú signalizáciu okrem odrazového skla“ (body 2.7.11 až 2.7.15, 2.7.18, 2.7.20 a 2.7.22 až 2.7.25) je kolmý priemet svietidla do roviny kolmej na jeho referenčnú os a dotýkajúcu sa vonkajšej plochy výstupu svetla svietidla, pričom je tento priemet ohraničený hranami tienidiel umiestnených v tejto rovine. Tienidlá prepúšťajú len 98 % celkovej svetelnej intenzity v smere referenčnej osi.

Aby sa určili dolné, horné a priečne hranice svietiacej plochy, použijú sa len tienidlá s horizontálnymi alebo vertikálnymi hranami, aby sa overila vzdialenosť k najvzdialenejším okrajom vozidla a výška nad zemou.

Na iné aplikácie svietiacej plochy, napr. vzdialenosť medzi dvoma svietidlami alebo iné funkcie, sa použije tvar obvodu tejto svietiacej plochy. Tienidlá musia zostať rovnobežné, môže sa však použiť iné natočenie.

V prípade zariadenia na svetelnú signalizáciu, ktorého svietiaca plocha obklopuje úplne alebo čiastočne svietiacu plochu s inou funkciou alebo obklopuje neosvetlenú plochu, sa samotná svietiaca plocha môže považovať za plochu výstupu svetla (pozri napr. prílohu 3 časti 2, 3, 5 a 6);

2.9.3. „svetelná plocha odrazového skla“ (bod 2.7.16) je, ako uvádza žiadateľ počas postupu schválenia komponentu pre odrazové sklo, kolmý priemet odrazového skla do roviny kolmej na svoju referenčnú os a ohraničenú rovinami, priľahlými k daným najkrajnejším častiam optickej sústavy odrazového skla a rovnobežnými s touto osou. Na účely stanovenia spodného a horného okraju a bočných okrajov zariadenia sa zohľadňujú len roviny horizontálne a vertikálne;

2.10. „zdanlivá plocha“ v určitom smere pozorovania je podľa požiadavky výrobcu alebo jeho riadne splnomocneného zástupcu kolmý priemet:

buď okraja svietiacej plochy premietnutého na vonkajší povrch rozptylového skla,

alebo plochy výstupu svetla

na rovinu kolmú na smer pozorovania a dotýkajúcu sa najvzdialenejšieho bodu rozptylového skla. Rôzne príklady uplatnenia zdanlivej plochy je možné nájsť v prílohe 3 k tomuto predpisu.

Iba v prípade zariadenia pre svetelnú signalizáciu produkujúceho premenlivú svetelnú intenzitu sa uvažuje s jeho zrejmou plochou, ktorá môže byť premenlivá podľa bodu 2.7.1.3, podľa všetkých podmienok zo strany prípadného ovládania premenlivej intenzity;

2.11. „referenčná os“ (alebo „os referencie“) je charakteristická os svietidla, určená výrobcom (svietidla) ako referenčný smer (H = 0°, V = 0°) pre uhly poľa pri fotometrických meraniach a pre montáž svietidla na vozidlo;

2.12. „referenčný stred“ je priesečník referenčnej osi s vonkajšou plochou výstupu svetla, určuje ho výrobca svietidla;

2.13. „uhly geometrickej viditeľnosti“ sú uhly, ktoré ohraničujú pole minimálneho priestorového uhla, v ktorom je viditeľná zdanlivá plocha svietidla. Táto oblasť priestorového uhla je vymedzená guľovými odsekmi, ktorých stred sa kryje s referenčným stredom svietidla a ich rovník je rovnobežný s vozovkou. Tieto odseky sú určované vo vzťahu k referenčnej osi. Horizontálne uhly β zodpovedajú zemepisnej dĺžke, vertikálne uhly α zemepisnej šírke.

Ak sa meria bližšie k svietidlu, musí byť smer pozorovania rovnobežne posúvaný, aby sa dosiahla zhodná presnosť.

Vnútri uhlov geometrickej viditeľnosti sa neprihliada na prekážky, ak sa už vyskytli pri schválení typu svietidla.

Ak je po montáži svietidla ktorákoľvek časť zdanlivej plochy zakrytá akoukoľvek ďalšou časťou vozidla, musí byť overené, že nezakrytá časť svietidla stále spĺňa fotometrické hodnoty stanovené pre schválenie zariadenia ako optickej jednotky (pozri prílohu 3 k tomuto predpisu). Ak je však možné zmenšiť vertikálny uhol geometrickej viditeľnosti pod horizontálou na 5° (svietidlo nižšie než 750 mm nad zemou), fotometrická oblasť merania namontovanej optickej jednotky sa môže znížiť na 5° pod horizontálou;

2.14. „najvzdialenejší vonkajší okraj“ na ktorejkoľvek strane vozidla sa rozumie rovina rovnobežná s pozdĺžnou strednou rovinou vozidla dotýkajúca sa vonkajšieho bočného okraja vozidla, pričom sa nezohľadňuje presahovanie:

2.14.1. pneumatík v blízkosti ich bodu dotyku so zemou a prípojok na meranie tlaku v pneumatikách;

2.14.2. protišmykových zariadení, ak sú montované na kolesách;

2.14.3. zariadení na nepriamy výhľad;

2.14.4. bočných smerových svetiel, doplnkových obrysových svetiel, predných a zadných obrysových svetiel, parkovacích svetiel, odrazových skiel a bočných obrysových svetiel;

2.14.5. colných plomb umiestnených na vozidle a zariadení na zaistenie a ochranu týchto plomb;

2.14.6. systémov osvetlenia prevádzkových dverí na vozidlách kategórie M2 a M3 podľa bodu 2.7;

2.15. „celkové rozmery“ je vzdialenosť medzi obidvomi vertikálnymi rovinami vymedzenými v bode 2.14;

2.15.1. „celková šírka“ je vzdialenosť medzi obidvomi vertikálnymi rovinami vymedzenými v bode 2.14;

2.15.2. „celková dĺžka“ je vzdialenosť medzi dvomi vertikálnymi rovinami kolmými na strednú pozdĺžnu rovinu vozidla a dotýkajúcimi sa prednej a zadnej koncovej hrany, pričom sa nezohľadňuje prečnievanie:

a) zariadení na nepriamy výhľad;

b) zadných obrysových svietidiel;

c) spojovacích zariadení v prípade motorových vozidiel.

V prípade prívesov sa do „celkovej dĺžky“ a pri každom meraní dĺžky započíta oje okrem prípadov, keď to je výslovne vylúčené.

2.16. „Samostatné a viacnásobné svietidlá“

2.16.1. „Samostatné svietidlo“ je:

a) zariadenie alebo časť zariadenia, ktoré má jedinú osvetľovaciu alebo svetelno signalizačnú funkciu, jeden alebo niekoľko zdrojov svetla a jedinú zdanlivú (svietiacu) plochu v smere referenčnej osi, ktorá môže mať súvislý povrch alebo môže byť zložená z dvoch alebo viacerých rôznych častí, alebo

b) akákoľvek zostava dvoch nezávislých svietidiel, ktoré bez ohľadu na to, či sú identické, majú rovnakú funkciu, obidve sú schvaľované ako typ svietidla „D“ a sú inštalované tak: i) že priemety ich zdanlivých plôch v smere referenčnej osi zaberajú minimálne 60 % plochy najmenšieho obdĺžnika opisujúceho priemety uvedených zdanlivých plôch v smere referenčnej osi alebo ii) že vzdialenosť medzi dvoma susediacimi/dotýkajúcimi sa rôznymi časťami nepresahuje 15 mm, keď sa meria kolmo na referenčnú os, alebo

c) akákoľvek zostava dvoch nezávislých odrazových skiel, ktoré bez ohľadu na to, či sú identické, boli schválené samostatne a sú inštalované takým spôsobom, že: i) priemety ich zdanlivých plôch v smere referenčnej osi zaberajú minimálne 60 % plochy najmenšieho obdĺžnika opisujúceho priemety uvedených zdanlivých plôch v smere referenčnej osi, alebo ii) vzdialenosť medzi dvoma susediacimi/dotýkajúcimi sa rôznymi časťami nepresahuje 15 mm, keď sa meria kolmo k referenčnej osi, alebo

d) akýkoľvek závislý systém svietidiel zložený z dvoch alebo troch závislých svietidiel, ktoré majú tú istú funkciu a sú spolu schválené ako typ „Y“ a namontované tak, aby vzdialenosť medzi susediacimi zdanlivými plochami v smere referenčnej osi neprekračovala 75 mm pri meraní kolmo k referenčnej osi;

2.16.2. „dve svietidlá“ alebo „párny počet svietidiel“ je jediná plocha výstupu svetla v tvare pásu alebo pruhu, ak sú umiestnené symetricky voči strednej pozdĺžnej rovine vozidla a siahajú na obidvoch stranách vozidla do vzdialenosti minimálne 0,4 m od najvzdialenejšieho okraja vozidla a jeho dĺžka je najmenej 0,8 m. Osvetlenie takého povrchu zabezpečujú najmenej dva zdroje svetla, umiestnené čo najbližšie k jeho koncom. Plocha výstupu svetla môže byť vytváraná súborom jednotiek umiestnených vedľa seba tak, aby priemety čiastkových plôch výstupu svetla na priečnu rovinu predstavovali najmenej 60 % plochy najmenšieho obdĺžnika opísaného k priemetom uvedených jednotlivých plôch výstupu svetla;

2.17. „vzdialenosť medzi dvoma svietidlami“ nasmerovanými tým istým smerom je najmenšia vzdialenosť medzi dvoma zdanlivými plochami v smere referenčnej osi. Ak vzdialenosť medzi svietidlami jednoznačne spĺňa požiadavky tohto predpisu, nie je potrebné stanoviť presné okraje zdanlivých plôch;

2.18. „prevádzkový oznamovač“ je optický alebo akustický signál (alebo akýkoľvek obdobný signál) oznamujúci, že určité zariadenie bolo uvedené do činnosti a či funguje správne, alebo nie;

2.19. „oznamovač zapojenia obvodu“ je optický (alebo akýkoľvek podobný) signál oznamujúci, že určité zariadenie bolo uvedené do činnosti, ktorý však neoznamuje, či zariadenie funguje správne, alebo nie;

2.20. „nepovinné svietidlo“ je svietidlo, ktorého montáž je ponechaná na uváženie výrobcu;

2.21. „vozovka“ je povrch, na ktorom vozidlo stojí a ktorý by mal byť v zásade vodorovný;

2.22. „pohyblivé časti“ vozidla sú tie panely karosérie alebo iné časti vozidla, ktorých poloha môže byť zmenená sklápaním, otáčaním alebo posúvaním bez použitia náradia. K týmto častiam nepatria sklopné kabíny nákladných vozidiel;

2.23. „normálna poloha používania pohyblivej časti“ je/sú poloha(-y) pohyblivej časti, ktorá(-é) jej výrobca vozidla určí pre normálny spôsob prevádzky a pre parkovanie vozidla;

2.24. „normálny spôsob prevádzky vozidla“ je:

2.24.1. v prípade motorového vozidla stav, keď je vozidlo pripravené na pohyb, jeho hnací motor je v činnosti a jeho pohyblivé časti sú v obvyklých polohách podľa vymedzenia v bode 2.23;

2.24.2. v prípade prívesu stav, keď je príves pripojený k ťažnému vozidlu, ktoré je v stave podľa bodu 2.24.1, a jeho pohyblivé časti sú v obvyklých polohách podľa vymedzenia v bode 2.23;

2.25. „podmienky parkovania vozidla“ sú:

2.25.1. v prípade motorového vozidla stav, keď sa vozidlo nepohybuje, jeho hnací motor nie je v činnosti a jeho pohyblivé časti sú v obvyklej(-ých) polohe(-ách) podľa vymedzenia v bode 2.23;

2.25.2. v prípade prípojného vozidla stav, keď je prípojné vozidlo pripojené k ťažnému vozidlu, ktoré je v stave podľa bodu 2.25.1, a jeho pohyblivé časti sú v obvyklých polohách podľa definície v bode 2.23;

2.26. „osvetlenie zákrut“ je svetelná funkcia, ktorá zabezpečuje lepšie osvetlenie v zákrutách;

2.27. „dvojica“ je sústava svietidiel s rovnakou funkciou na ľavej a pravej strane vozidla;

2.27.1. „spárovaná dvojica“ je sústava svietidiel s rovnakou funkciou na ľavej a pravej strane vozidla; ktorá ako dvojica spĺňa fotometrické požiadavky;

2.28. „signál núdzového brzdenia“ je signál, ktorý ukazuje ostatným účastníkom cestnej premávky idúcim za vozidlom, že vozidlo vyvinulo veľkú brzdnú silu vzhľadom na prevládajúce cestné podmienky.

2.29. Farba svetla vyžarovaného zo zariadenia:

2.29.1. „biela“ sú súradnice farby (x, y) (5) vyžarovaného svetla, ktoré ležia vo vnútri farebných oblastí vymedzených týmito hranicami:

W12 hranica zelenej: y = 0,150 + 0,640 x W23 hranica zeleno žltkastej: y = 0,440 W34 hranica žltej: x = 0,500 W45 hranica červenkasto purpurovej: y = 0,382 W56 hranica purpurovej: y = 0,050 + 0,750 x W61 hranica modrej: x = 0,310

s týmito priesečníkmi:

x y W1 0,310 0,348 W2 0,453 0,440 W3 0,500 0,440 W4 0,500 0,382 W5 0,443 0,382 W6 0,310 0,283

2.29.2. „selektívna žltá“ sú súradnice farby (x, y) (5) vyžarovaného svetla, ktoré ležia vo vnútri farebných oblastí vymedzených týmito hranicami:

SY12 hranica zelenej: y = 1,290 x – 0,100 SY23 čiara spektrálnych farieb SY34 hranica červenej: y = 0,138 + 0,580 x SY45 hranica žltkasto bielej: y = 0,440 SY51 hranica bielej: y = 0,940 – x

s týmito priesečníkmi:

x y SY1 0,454 0,486 SY2 0,480 0,519 SY3 0,545 0,454 SY4 0,521 0,440 SY5 0,500 0,440

2.29.3. „oranžová“ sú súradnice farby (x, y) (5) vyžarovaného svetla, ktoré ležia vo vnútri farebných oblastí vymedzených týmito hranicami:

A12 hranica zelenej: y = x – 0,120 A23 čiara spektrálnych farieb A34 hranica červenej: y = 0,390 A41 hranica bielej: y = 0,790 – 0,670 x

s týmito priesečníkmi:

x y A1 0,545 0,425 A2 0,560 0,440 A3 0,609 0,390 A4 0,597 0,390

2.29.4. „červená“ sú súradnice farby (x, y) (5) vyžarovaného svetla, ktoré ležia vo vnútri farebných oblastí vymedzených týmito hranicami:

R12 hranica žltej: y = 0,335 R23 čiara spektrálnych farieb R34 hranica purpurovej: (jej lineárne predĺženie cez purpurový rozsah farieb medzi krajnou červenou a modrou farbou krivky spektrálnych farieb) R41 hranica purpurovej: y = 0,980 – x

s týmito priesečníkmi:

x y R1 0,645 0,335 R2 0,665 0,335 R3 0,735 0,265 R4 0,721 0,259

2.30. nočná farba svetla odrazeného od zariadenia s výnimkou pneumatík so spätným odrazom svetla podľa predpisu č. 88;

2.30.1. „biela“ sú súradnice farby (x, y) (5) odrazeného svetla, ktoré ležia vo vnútri farebných oblastí vymedzených týmito hranicami:

W12 hranica modrej: y = 0,843 – 1,182 x W23 hranica fialovej: y = 0,489 x + 0,146 W34 hranica žltej: y = 0,968 – 1,010 x W41 hranica zelenej: y = 1,442 x – 0,136

s týmito priesečníkmi:

x y W1 0,373 0,402 W2 0,417 0,350 W3 0,548 0,414 W4 0,450 0,513

2.30.2. „žltá“ sú súradnice farby (x, y) (5) odrazeného svetla, ktoré ležia vo vnútri farebných oblastí vymedzených týmito hranicami:

Y12 hranica zelenej: y = x – 0,040 Y23 čiara spektrálnych farieb Y34 hranica červenej: y = 0,200 x + 0,268 Y41 hranica bielej: y = 0,970 – x

s týmito priesečníkmi:

x y Y1 0,505 0,465 Y2 0,520 0,480 Y3 0,610 0,390 Y4 0,585 0,385

2.30.3. „oranžová“ sú súradnice farby (x, y) (5) odrazeného svetla, ktoré ležia vnútri farebných oblastí vymedzených týmito hranicami:

A12 hranica zelenej: y = 1,417 x – 0,347 A23 čiara spektrálnych farieb A34 hranica červenej: y = 0,390 A41 hranica bielej: y = 0,790 – 0,670 x

s týmito priesečníkmi:

x y A1 0,545 0,425 A2 0,557 0,442 A3 0,609 0,390 A4 0,597 0,390

2.30.4. „červená“ sú súradnice farby (x, y) (5) odrazeného svetla, ktoré ležia vnútri farebných oblastí vymedzených týmito hranicami:

R12 hranica žltej: y = 0,335 R23 čiara spektrálnych farieb R34 čiara purpurovej: R41 hranica purpurovej: y = 0,978 – x

s týmito priesečníkmi:

x y R1 0,643 0,335 R2 0,665 0,335 R3 0,735 0,265 R4 0,720 0,258

2.31. Denná farba svetla odrazeného zo zariadenia:

2.31.1. „biela“ sú súradnice farby (x, y) (5) odrazeného svetla, ktoré ležia vnútri farebných oblastí vymedzených týmito hranicami:

W12 hranica fialovej y = x – 0,030 W23 hranica žltej y = 0,740 – x W34 hranica zelenej y = x + 0,050 W41 hranica modrej y = 0,570 – x

s týmito priesečníkmi:

x y W1 0,300 0,270 W2 0,385 0,355 W3 0,345 0,395 W4 0,260 0,310

2.31.2. „žltá“ sú súradnice farby (x,y) (5) odrazeného svetla, ktoré ležia vnútri farebných oblastí vymedzených týmito hranicami:

Y12 hranica červenej y = 0,534 x + 0,163 Y23 hranica bielej y = 0,910 – x Y34 hranica zelenej y =1,342 x – 0,090 Y41 čiara spektrálnych farieb

s týmito priesečníkmi:

x y Y1 0,545 0,454 Y2 0,487 0,423 Y3 0,427 0,483 Y4 0,465 0,534

2.31.3. „červená“ sú súradnice farby (x,y) (5) odrazeného svetla, ktoré ležia vo vnútri farebných oblastí vymedzených týmito hranicami:

R12 hranica červenej y = 0,346 – 0,053 x R23 hranica purpurovej y = 0,910 – x R34 hranica žltej y = 0,350 R41 čiara spektrálnych farieb

s týmito priesečníkmi:

x y R1 0,690 0,310 R2 0,595 0,315 R3 0,560 0,350 R4 0,650 0,350

2.32. Denná farba fluorescenčného zariadenia:

2.32.1. „červená“ sú súradnice farby (x,y) (5) odrazeného svetla, ktoré ležia vnútri farebných oblastí vymedzených týmito hranicami:

FR12 hranica červenej y = 0,346 – 0,053 x FR23 hranica purpurovej y = 0,910 – x FR34 hranica žltej y = 0,315 + 0,047 x FR41 čiara spektrálnych farieb

s týmito priesečníkmi:

x y FR1 0,690 0,310 FR2 0,595 0,315 FR3 0,569 0,341 FR4 0,655 0,345

2.33. „výstražný signál kolízie nárazom zozadu (Rear-end collision alert signal – RECAS)“ je automatický signál, ktorý vysiela vedúce vozidlo vozidlu, ktoré ho nasleduje. Signál znamená, že vozidlo musí uskutočniť núdzový manéver, aby sa vyhlo kolízii.

3. ŽIADOSŤ O TYPOVÉ SCHVÁLENIE

3.1. Žiadosť o schválenie typu vozidla z hľadiska montáže zariadení na osvetlenie a svetelnú signalizáciu predkladá výrobca vozidla alebo jeho riadne splnomocnený zástupca.

3.2. K žiadosti musia byť v troch vyhotoveniach priložené nasledujúce doklady a údaje: 3.2.1. opis typu vozidla z hľadiska článkov uvedených v bodoch 2.2.1 až 2.2.4 spolu s údajmi o obmedzení zaťaženia, zvlášť maximálneho prípustného zaťaženia v batožinovom priestore; 3.2.2. zoznam zariadení, predpísaných výrobcom ako zariadenia na osvetlenie a svetelnú signalizáciu. Tento zoznam môže pre každú funkciu zahrňovať niekoľko typov zariadení. Každý typ musí mať oficiálne označenie (časť, typová schvaľovacia značka, názov výrobcu atď.); okrem toho môže byť v zozname pri každej funkcii uvedená dodatočná poznámka „alebo rovnocenné zariadenie“; 3.2.3. dispozičný výkres zariadenia na osvetlenie a svetelnú signalizáciu ako celku s vyznačením umiestnenia jednotlivých zariadení na vozidle; 3.2.4. ak je potrebné overiť zhodu s pravidlami podľa tohto predpisu, musia byť priložené dispozičné výkresy pre každé jednotlivé svietidlo s vyobrazením svietiacej plochy podľa definície v bode 2.9, plochy výstupu svetla podľa definície v bode 2.8, referenčnej osi podľa definície v bode 2.11 a referenčného stredu podľa vymedzenia v bode 2.12. Tieto informácie sa nepožadujú pre svietidlo na osvetlenie zadnej registračnej tabuľky (bod 2.7.13); 3.2.5. žiadosť musí obsahovať údaj o metóde zvolenej na vymedzenie zdanlivej plochy (pozri bod 2.10); 3.2.6. keď je AFS súčasťou vozidla, žiadateľ predkladá podrobný opis s týmito informáciami: 3.2.6.1. svetelné funkcie a režimy, pre ktoré bol AFS schválený; 3.2.6.2. súvisiace signály ovládania AFS a ich technické vlastnosti podľa prílohy 10 predpisu č.123; 3.2.6.3. ustanovenia, ktoré sa uplatňujú s cieľom automaticky prispôsobiť predné osvetľovacie funkcie a režimy podľa bodu 6.22.7.4 tohto predpisu; 3.2.6.4. špeciálne inštrukcie, ak existujú, na kontrolu zdrojov svetla a vizuálne pozorovanie svetla; 3.2.6.5. dokumenty podľa bodu 6.22.9.2 tohto predpisu; 3.2.6.6. svietidlá, ktoré sú zoskupené alebo združené alebo zlúčené v AFS; 3.2.6.7. osvetľovacie jednotky, ktoré sú skonštruované v súlade s požiadavkami bodu 6.22.5 tohto predpisu. 3.2.7. V prípade vozidiel kategórii M a N opis podmienok napájania elektrickou energiou pre zariadenia uvedené v bodoch 2.7.9, 2.7.10, 2.7.12, 2.7.14 a 2.7.15, prípadne vrátane informácií o osobitnom napájaní/elektronickom zariadení na reguláciu zdroja svetla alebo o ovládači premenlivej svietivosti.

3.3. Technickej organizácii poverenej výkonom schvaľovacích skúšok sa odovzdá vozidlo v nezaťaženom stave vybavené kompletným súborom zariadení na osvetlenie a svetelnú signalizáciu podľa bodu 3.2.2, ktoré predstavuje typ vozidla, ktorý sa má schváliť.

3.4. K dokumentácii na typové schválenie musí byť priložený dokument podľa prílohy 1 k tomuto predpisu.

4. TYPOVÉ SCHVÁLENIE

4.1. Ak typ vozidla dodaný na schválenie podľa tohto predpisu spĺňa požiadavky tohto predpisu z hľadiska všetkých zariadení uvedených v zozname, tomuto typu vozidla sa udeľuje schválenie.

4.2. Každému schválenému typu sa pridelí schvaľovacie číslo. Jeho prvé dve číslice (v súčasnosti 05, čo zodpovedá sérií zmien 05) označujú sériu zmien, ktorá zahŕňa najnovšie zásadné technické zmeny predpisu v čase udelenia schválenia. Tá istá zmluvná strana nesmie to isté číslo prideliť inému typu vozidla ani rovnakému typu vozidla, ktoré je dodané s vybavením neuvedeným v zozname podľa bodu 3.2.2, okrem prípadov, na ktoré sa vzťahuje bod 7 tohto predpisu.

4.3. Správa o schválení alebo o rozšírení alebo odňatí schválenia typu vozidla/časti podľa tohto predpisu sa oznámi zmluvným stranám dohody z roku 1958, ktoré uplatňujú tento predpis, prostredníctvom formulára podľa vzoru uvedeného v prílohe 1 k tomuto predpisu.

4.4. Na každé vozidlo zhodné s typom vozidla schváleným podľa tohto predpisu sa na viditeľnom a ľahko prístupnom mieste uvedenom v schvaľovacom formulári umiestni medzinárodná schvaľovacia značka, ktorá sa skladá z: 4.4.1. písmena „E“ v kruhu, za ktorým nasleduje rozlišovanie číslo krajiny, ktorá typové schválenie udelila (6); 4.4.2. čísla tohto predpisu, za ktorým nasleduje písmeno „R“, pomlčka a schvaľovacie číslo, ktoré sú umiestnené vpravo od kružnice predpísanej v bode 4.4.1.

4.5. Ak je vozidlo zhodné s typom vozidla schváleným podľa jedného alebo niekoľkých iných predpisov pripojených k dohode v štáte, ktorý udelil schválenie aj podľa tohto predpisu, nemusí sa opakovať symbol predpísaný v bode 4.4.1; v takomto prípade sa čísla a ďalšie symboly podľa všetkých predpisov, podľa ktorých bolo udelené schválenie v štáte, ktorý udelil schválenie aj podľa tohto predpisu, umiestnia vo zvislých stĺpcoch vpravo od symbolu predpísaného v bode 4.4.1.

4.6. Schvaľovacia značka musí byť dobre čitateľná a nezmazateľná.

4.7. Schvaľovacia značka sa umiestni do blízkosti štítka s údajmi o vozidle, ktorý pripevňuje výrobca, alebo priamo naň.

4.8. V prílohe 2 k tomuto predpisu sú uvedené príklady usporiadania schvaľovacích značiek.

5. VŠEOBECNÉ ŠPECIFIKÁCIE

5.1. Zariadenia na osvetlenie a svetelnú signalizáciu musia byť namontované tak, aby si za normálnych podmienok používania podľa vymedzení v bodoch 2.24, 2.24.1 a 2.24.2 a napriek otrasom, ktorým môžu byť vystavené, zachovali vlastnosti predpísané týmto predpisom a umožnili vozidlu splniť požiadavky tohto predpisu. Zvlášť musí byť vylúčená možnosť neúmyselného porušenia nastavenia svietidiel.

5.2. Svietidlá uvedené v bodoch 2.7.9, 2.7.10 a 2.7.19 musia byť namontované tak, aby bolo možné ľahko nastaviť ich orientáciu.

5.2.1. V prípade svetlometov vybavených zariadením zabraňujúcim obťažovaniu ostatných účastníkov cestnej premávky v štáte, v ktorom je premávka na strane opačnej než v štáte, pre ktorý bol svetlomet skonštruovaný, musí byť také zariadenie dostupné pre používateľa vozidla v parkovacej polohe bez potreby osobitného náradia (okrem toho, ktoré je dodávané s vozidlom (7)). Podrobné pokyny dodá výrobca vozidla spolu s vozidlom.

5.3. Pre všetky zariadenia pre svetelnú signalizáciu vrátane tých, ktoré sú umiestnené na bočných stenách, musí byť referenčná os svietidla, keď je namontované na vozidle, rovnobežná s rovinou vozidla stojaceho na ceste; okrem toho musí byť táto os pri bočných odrazových sklách a bočných obrysových svetlách kolmá na pozdĺžnu strednú rovinu vozidla a rovnobežná s touto rovinou pri všetkých ostatných zariadeniach pre svetelnú signalizáciu. V každom smere sa pripúšťa odchýlka ± 3°. Okrem toho musia byť splnené akékoľvek špecifické pokyny výrobcu týkajúce sa montáže.

5.4. V prípade, že neboli vydané osobitné pokyny, preskúša sa výška a orientácia svietidiel s nezaťaženým vozidlom stojacim na rovnej vodorovnej ploche pri podmienkach definovaných v bodoch 2.24, 2.24.1 a 2.24.2 a v prípade, že je AFS inštalovaný, so systémom v jeho neutrálnom stave.

5.5. Ak neboli vydané osobitné pokyny musia svietidlá vytvárajúce dvojicu:

5.5.1. byť namontované na vozidlo súmerne k pozdĺžnej strednej rovine (toto ustanovenie sa vzťahuje na vonkajšie geometrické tvary svietidla, a nie na okraje jeho svietiacej plochy podľa bodu 2.9);

5.5.2. byť vzájomne súmerné vzhľadom na pozdĺžnu strednú rovinu; táto požiadavka neplatí pre vnútorné usporiadanie svietidla;

5.5.3. spĺňať rovnaké kolorimetrické požiadavky a mať v podstate zhodné fotometrické vlastnosti. Toto sa nevzťahuje na spárovanú dvojicu predných hmlových svetiel triedy F3;

5.5.4. mať v zásade identické fotometrické vlastnosti.

5.6. V prípade vozidiel, ktorých vonkajší tvar je nesúmerný, musia byť uvedené požiadavky splnené v takej miere, ako je to možné.

5.7. Zoskupené, združené alebo zlúčené svietidlá

5.7.1. Svietidlá môžu byť zoskupené, združené alebo navzájom zlúčené za predpokladu, že sú splnené všetky požiadavky z hľadiska farby, umiestnenia, smerovania, geometrickej viditeľnosti, elektrického spojenia a prípadné iné požiadavky. 5.7.1.1. Fotometrické a kolorimetrické požiadavky na svietidlo sú splnené vtedy, keď sú všetky ostatné funkcie, s ktorými svietidlo je v skupine, je združené alebo zlúčené, vypnuté. Keď je však predné alebo zadné obrysové svietidlo zlúčené s jedným alebo viacerými inými funkciami, ktoré sa môžu aktivovať spolu s nimi, požiadavky na farbu každej z týchto iných funkcií sú splnené vtedy, keď sú zlúčené funkcie a predné alebo zadné obrysové svietidlá zapnuté. 5.7.1.2. Brzdové svietidlá a smerové svietidlá nesmú byť zlúčené. 5.7.1.3. Keď sú brzdové svietidlá a smerové svietidlá v skupine, musia byť splnené tieto podmienky: 5.7.1.3.1. akákoľvek horizontálna alebo vertikálna priamka prechádzajúca priemetmi zdanlivých plôch týchto funkcií na rovine kolmej k referenčnej osi nesmie pretínať viac ako dve hraničné čiary oddeľujúce susediace plochy rôznej farby; 5.7.1.3.2. ich zdanlivé plochy v smere referenčnej osi, vymedzené oblasťami ohraničenými obrysom ich plôch vyžarujúcich svetlo, sa nesmú prekrývať.

5.7.2. Ak je zdanlivá plocha samostatného svietidla zložená z dvoch alebo viacerých rôznych častí, musí spĺňať tieto požiadavky: 5.7.2.1. buď celková plocha priemetu rôznych častí na rovinu dotýkajúcu sa vonkajšieho povrchu rozptylových skiel a kolmá na referenčnú os zaberá minimálne 60 % najmenšieho štvoruholníka opisujúceho uvedený priemet alebo vzdialenosť medzi dvoma susediacimi/dotýkajúcimi sa rôznymi časťami nepresahuje 15 mm, keď sa meria kolmo na referenčnú os. Táto požiadavka sa nevzťahuje na odrazové sklo, 5.7.2.2. alebo v prípade závislých svietidiel nesmie vzdialenosť medzi susediacimi zdanlivými plochami v smere referenčnej osi presahovať 75 mm, keď sa meria kolmo na referenčnú os.

5.8. Maximálna výška nad zemou sa meria od najvyššieho bodu a minimálna výška od najnižšieho bodu zdanlivej plochy v smere referenčnej osi.

V prípade stretávacieho svetlometu sa minimálna výška nad vozovkou meria od najnižšieho bodu činného výstupu optického systému (napr. od odrazovej plochy, rozptylového skla, projekčnej šošovky) nezávisle od jeho použitia.

Ak (maximálna a minimálna) výška nad vozovkou jednoznačne spĺňa požiadavky tohto predpisu, nie je potrebné určovať presné okraje ktorejkoľvek plochy.

5.8.1. Umiestnenie sa z hľadiska šírky určuje vzhľadom na celkovú šírku od toho okraja zdanlivej plochy v smere referenčnej osi, ktorý je najvzdialenejší od strednej pozdĺžnej roviny vozidla, a pokiaľ ide o vzdialenosť medzi svietidlami, od vnútorných okrajov zdanlivej plochy v smere referenčnej osi. Ak umiestnenie z hľadiska šírky jednoznačne spĺňa požiadavky tohto predpisu, nie je potrebné určovať presné okraje ktorejkoľvek plochy.

5.9. V prípade, že neboli vydané osobitné pokyny, fotometrické vlastnosti (napr. intenzita, farba, zdanlivá plocha, atď.) svietidla počas obdobia aktivácie svietidla sa nesmú úmyselne meniť.

5.9.1. Smerové svietidlá, svetelný výstražný signál, oranžové obrysové výstražné svietidlá spĺňajúce požiadavky bodu 6.18.7 a signál núdzového brzdenia musia svietiť prerušovaným svetlom.

5.9.2. Fotometrické vlastnosti každého svietidla sa môžu líšiť: a) v závislosti od okolitého svetla; b) následkom aktivácie ostatných svietidiel alebo c) používaním svietidiel na poskytovanie iných osvetľovacích funkcií za predpokladu, že každá odchýlka fotometrických vlastností je v súlade s technickými ustanoveniami pre príslušné svietidlo.

5.10. Svietidlo podľa vymedzenia v bode 2.7 nesmie vyžarovať smerom dopredu žiadne červené svetlo, ktoré by mohlo spôsobiť nedorozumenie a smerom dozadu žiadne biele svetlo, ktoré by mohlo spôsobiť nedorozumenie. Nezohľadňuje sa svetelné zariadenie montované na osvetlenie interiéru vozidla. Táto podmienka sa v prípade pochybností overuje takto:

5.10.1. pokiaľ ide o viditeľnosť červeného svetla spredu, s výnimkou červeného najzadnejšieho obrysového bočného svietidla, zdanlivá plocha červeného svetla nesmie byť priamo viditeľná pre pozorovateľa, ktorý sa pohybuje v pásme 1 podľa prílohy 4;

5.10.2. pokiaľ ide o viditeľnosť bieleho svetla zozadu, s výnimkou spätných svetlometov a bieleho nápadného označenia namontovaného na vozidle, zdanlivá plocha výstupu bieleho svetla nesmie byť priamo viditeľná pre pozorovateľa, ktorý sa pohybuje vo vnútri pásma 2 v priečnej rovine ležiacej vo vzdialenosti 25 m za vozidlom (pozri prílohu 4);

5.10.3. pásma 1 a 2 skúmané okom pozorovateľa sú vo svojich rovinách ohraničené: 5.10.3.1. na výšku dvoma horizontálnymi rovinami vo výške 1 m a 2,2 m nad zemou; 5.10.3.2. na šírku dvoma vertikálnymi rovinami, ktoré zvierajú dopredu, resp. dozadu uhol 15° smerom von od pozdĺžnej strednej roviny vozidla, prechádzajú bodom alebo bodmi dotyku vertikálnych rovín rovnobežných s pozdĺžnou strednou rovinou vozidla a vymedzujú celkovú šírku vozidla. Ak je bodov dotyku viac, najprednejší z nich sa použije pre prednú rovinu a najzadnejší pre zadnú rovinu.

5.11. Elektrickými spojeniami sa musí zabezpečiť, aby predné a zadné obrysové svietidlá, prípadne doplnkové obrysové svietidlá, prípadne bočné obrysové svietidlá a zariadenie na osvetlenie zadnej registračnej tabuľky mohli byť zapínané a vypínané len súčasne.

5.11.1. Táto podmienka neplatí, ak: 5.11.1.1. sú predné a zadné obrysové svetlá alebo bočné obrysové svetlá združené alebo zlúčené s týmito svetlami použité ako parkovacie svetlá, alebo 5.11.1.2. je povolené, aby bočné obrysové svietidlá prerušovane svietili, alebo 5.11.1.3. je svetelný signalizačný systém prevádzkovaný podľa bodu 6.2.7.6.2, alebo

5.11.2. je funkcia pre predné obrysové svietidlá nahradená podľa ustanovení 5.12.1.

5.11.3. V prípade systému závislých svietidiel musia byť všetky zdroje svetla zapnuté a vypnuté súčasne.

5.12. Elektrickými spojeniami sa musí zabezpečiť, aby diaľkové svetlomety, stretávacie svetlomety a predné hmlové svietidlá nemohli byť zapnuté, ak nie sú zároveň zapnuté svietidlá uvedené v bode 5.11. Splnenie tejto podmienky sa však nevyžaduje v prípade diaľkových svetlometov alebo stretávacích svetlometov, ak ich svetelná výstraha spočíva v prerušovanom rozsvecovaní diaľkových svetlometov v krátkych intervaloch alebo v prerušovanom rozsvecovaní stretávacích svetlometov v krátkych intervaloch alebo v striedavom rozsvecovaní stretávacích a diaľkových svetlometov v krátkych intervaloch.

5.12.1. Stretávacie svetlomety a/alebo diaľkové svetlomety a/alebo predné hmlové svetlomety môžu nahradiť funkciu predných obrysových svietidiel za predpokladu, že: 5.12.1.1. ich elektrické spojenia musia zabezpečiť, aby v prípade poruchy ktoréhokoľvek z týchto zariadení na osvetlenie, sa predné obrysové svietidlá automaticky uviedli do činnosti a 5.12.1.2. náhradné svietidlo/funkcia spĺňajú, z hľadiska obrysového svietidla, požiadavky týkajúce sa: a) geometrickej viditeľnosti predpísané pre predné obrysové svietidlá v bode 6.9.5 a b) minimálne fotometrické hodnoty podľa uhlov rozloženia svetla a 5.12.1.3. ak je v skúšobnom protokole náhradného svietidla uvedený vhodný dôkaz preukazujúci splnenie požiadaviek uvedených v bode 5.12.1.2.

5.13. Oznamovač

Ak je týmto predpisom predpísaný oznamovač zapojenia obvodu, môže byť nahradená „prevádzkovým“ oznamovačom.

5.14. Zakrývateľné svietidlá

5.14.1. S výnimkou diaľkových svetlometov, stretávacích svetlometov a predných hmlových svietidiel, ktoré môžu byť zakryté, keď sa nepoužívajú, je zakrývanie svietidiel neprípustné.

5.14.2. V prípade akejkoľvek poruchy funkcie zakrývacích zariadení musia svietidlá zostať v polohe používania, pokiaľ sú už v činnosti, alebo musí byť možné presunúť ich do polohy používania bez použitia náradia.

5.14.3. Svietidlá sa musia dať nastaviť do polohy používania a rozsvietiť jediným ovládacím zariadením bez toho, aby bola vylúčená možnosť nastaviť do polohy používania bez ich rozsvietenia. V prípade zoskupených diaľkových a stretávacích svetlometov sa však uvedené ovládanie vyžaduje len na aktiváciu stretávacích svetlometov.

5.14.4. Z miesta vodiča nesmie byť možné zastaviť úmyselne pohyb rozsvecovaných svietidiel skôr, ako dosiahnu polohu používania. Ak vzniká počas pohybu svietidiel nebezpečenstvo oslnenia ostatných účastníkov cestnej premávky, tieto sa môžu rozsvietiť len po dosiahnutí svojej konečnej polohy.

5.14.5. V rozmedzí teplôt zakrývacieho zariadenia od – 30 °C do + 50 °C musia byť svetlomety schopné dosiahnuť polohu používania do troch sekúnd od začiatku pôsobenia na ovládač.

5.15. Farby svetiel vyžarovaných svietidlami (8) sú nasledujúce:

Diaľkový svetlomet: biela Stretávací svetlomet: biela Predný hmlový svetlomet: biela alebo selektívne žltá Spätné svietidlo: biela Smerové svietidlo: oranžová Svetelný výstražný signál: oranžová Brzdové svietidlo: červená Signál núdzového brzdenia: oranžová alebo červená Výstražný signál kolízie nárazom zozadu: oranžová Svietidlo na osvetlenie zadnej tabuľky s evidenčným číslom: biela Predné obrysové svietidlo: biela Zadné obrysové svietidlo: červená Predné hmlové svietidlo biela alebo selektívne žltá Zadné hmlové svetlo: červená Parkovacie svietidlo: biela vpredu, červená vzadu; oranžová, ak je zlúčená s bočnými smerovými svietidlami alebo s bočnými obrysovými svietidlami Bočné obrysové svietidlo: oranžová; najzadnejšie bočné obrysové svietidlo však môže byť červené, ak je v skupine, združené alebo zlúčené so zadným obrysovým svietidlom, zadným doplnkovým obrysovým svietidlom, zadným hmlovým svietidlom, brzdovým svietidlom alebo je v skupine alebo má časť plochy výstupu svetla spoločnú so zadným odrazovým sklom Doplnkové obrysové svietidlo: biela vpredu, červená vzadu Denné svietidlo: biela Zadné odrazové sklo, iné ako trojuholníkové: červená Zadné odrazové sklo trojuholníkové: červená Predné odrazové sklo, iné ako trojuholníkové: farba dopadajúceho svetla (9) Bočné odrazové sklo, iné ako trojuholníkové: oranžová najzadnejšie bočné odrazové sklo však môže byť červené, ak je v skupine alebo má časť plochy výstupu svetla spoločnú so zadným obrysovým svietidlom, zadným doplnkovým obrysovým svietidlom, zadným hmlovým svietidlom, brzdovým svietidlom alebo červeným najzadnejším bočným obrysovým svietidlom alebo zadným odrazovým sklom iným ako trojuholníkovým. Uhlové svietidlo: biela Nápadné označenie: biela vpredu biela alebo žltá na boku; červená alebo žltá vzadu. (10) Adaptívne systémy predného osvetlenia (AFS): biela Vonkajšie svietidlo: biela

5.16. Počet svietidiel

5.16.1. Počet svietidiel namontovaných na vozidle sa má rovnať počtu uvedenom v konkrétnych špecifikáciách tohto predpisu.

5.17. Každé svietidlo môže byť namontované na pohyblivých častiach za predpokladu, že sú splnené podmienky ustanovené v bodoch 5.18, 5.19 až 5.20.

5.18. Zadné obrysové svietidlá, zadné smerové svietidlá a zadné odrazové sklá, trojuholníkové, ako aj iné ako trojuholníkové, sa môžu namontovať na pohyblivé časti len:

5.18.1. ak svietidlá na pohyblivých častiach spĺňajú vo všetkých pevných polohách pohyblivých častí všetky požiadavky na umiestnenie, geometrickú viditeľnosť a fotometrické požiadavky na tieto svietidlá;

5.18.2. ak sú funkcie uvedené v bode 5.18 zabezpečené sústavou dvoch svietidiel označených „D“ (pozri bod 2.16.1), len jedno z týchto svietidiel musí spĺňať požiadavky na umiestnenie, geometrickú viditeľnosť a fotometrické požiadavky platné pre tieto svietidlá namontované vo všetkých pevných polohách na pohyblivých častiach, alebo

5.18.3. v prípade, že na uvedené funkcie sú namontované doplnkové svietidlá, a ak sú tieto aktivované, keď je pohyblivá časť v akejkoľvek pevnej otvorenej polohe za predpokladu, že tieto doplnkové svietidlá spĺňajú všetky požiadavky na umiestnenie, geometrickú viditeľnosť a fotometrické požiadavky platné pre svietidlá namontované na pohyblivých častiach.

5.18.4. Ak funkcie uvedené v bode 5.18 zabezpečuje systém závislých svietidiel, uplatňuje sa jedna z týchto podmienok: a) ak sa úplný systém závislých svietidiel namontuje na pohyblivú(-é) časť(-i), požiadavky bodu 5.18.1 sú splnené. Pre uvedené funkcie však môžu byť aktivované doplnkové svietidlá, keď je pohyblivá časť v akejkoľvek pevnej otvorenej polohe za predpokladu, že tieto doplnkové svietidlá spĺňajú všetky požiadavky na umiestnenie, geometrickú viditeľnosť a fotometrické požiadavky platné pre svietidlá namontované na pohyblivých častiach, alebo b) ak by sa systém závislých svietidiel čiastočne namontoval na pevnú časť a čiastočne namontoval na pohyblivú časť, prepojené svietidlo, resp. svietidlá špecifikované žiadateľom počas postupu schvaľovania zariadenia musia spĺňať všetky požiadavky na umiestnenie, vonkajšiu geometrickú viditeľnosť a fotometrické požiadavky, v akýchkoľvek pevných polohách pohyblivej(-ých) časti(-í). Požiadavka, resp. požiadavky na vnútornú geometrickú viditeľnosť sa považujú za splnené, ak je takéto prepojené svietidlo, resp. svietidlá stále v zhode s fotometrickými hodnotami predpísanými v poli rozloženia svetla pre schválenie zariadenia, vo všetkých pevných polohách pohyblivej(-ých) časti(-í).

5.19. Ak sú pohyblivé časti v inej ako „obvyklej polohe používania“, nesmie zariadenie, ktoré je na nich namontované, nevhodne obťažovať ostatných účastníkov cestnej premávky.

5.20. Ak je svietidlo namontované na pohyblivej časti a pohyblivá časť je v ’obvyklej(-ých) polohe(-ách) používania, svietidlo sa musí vždy vrátiť do polohy(-ôh) určenej(-ých) výrobcom v súlade s týmto predpisom. V prípade stretávacích svetlometov a predných hmlových svetiel sa táto požiadavka považuje za splnenú, ak po desaťnásobnom pohybe pohyblivých častí a ich návrate do obvyklej polohy sa žiadna hodnota uhla sklonu týchto svietidiel meraného vzhľadom na ich úchytku pri meraní po každom pohybe pohyblivej časti neodlišuje o viac ako 0,15 % od priemernej hodnoty všetkých desiatich nameraných hodnôt. Ak sa táto hodnota prekročí, musí sa každá medzná hodnota podľa bodu 6.2.6.1.1 upraviť o hodnotu tohto prekročenia, aby sa znížil rozsah povolených sklonov pri kontrole vozidla podľa prílohy 6.

5.21. Žiadna pohyblivá časť s namontovaným zariadením svetelnej signalizácie alebo bez neho nesmie v ktorejkoľvek svojej pevnej polohe inej ako „obvyklá poloha používania“ zakrývať viac ako 50% zdanlivej plochy predných a zadných obrysových svetiel, predných a zadných smerových svetiel a odrazových skiel v smere ich referenčnej osi.

Ak splnenie tejto požiadavky nie je možné:

5.21.1. aktivujú sa doplnkové svietidlá spĺňajúce všetky požiadavky na vyššie uvedené svietidlá týkajúce sa umiestnenia, geometrickej viditeľnosti a fotometrie vtedy, keď pohyblivá časť zakrýva viac ako 50 % zdanlivej plochy v smere referenčnej osi týchto svietidiel, alebo

5.21.2. iné správne orgány musia byť informované prostredníctvom poznámky v oznamovacom formulári (bod 10.1 prílohy 1) o tom, že v smere referenčnej osi môže byť pohyblivými časťami zakrytých viac ako 50 % zdanlivej plochy, a užívateľ musí byť informovaný prostredníctvom upozornenia vo vozidle o tom, že v určitých polohách pohyblivých častí musia byť ostatní účastníci cestnej premávky upozornení na prítomnosť vozidla na ceste; napr. výstražným trojuholníkom alebo iným zariadením podľa vnútroštátnych požiadaviek na cestnú premávku.

5.21.3. Bod 5.21.2 sa nevzťahuje na spätné odrazové sklá.

5.22. S výnimkou odrazových skiel sa svietidlo nepovažuje za nainštalované, aj keď je na ňom schvaľovacia značka, ak nemôže byť uvedené do prevádzky inak ako montážou svetelného zdroja a/alebo poistky.

5.23. Svietidlá musia byť upevnené na vozidlo tak, aby sa mohol svetelný zdroj správne vymeniť podľa pokynov výrobcu vozidla bez používania osobitných nástrojov, iných ako nástroje dodávané výrobcom s vozidlom. Výrobca vozidla poskytne s vozidlom podrobný opis postupu náhrady. Tento bod sa nevzťahuje na:

a) zariadenia schválené s nevymeniteľným zdrojom svetla;

b) zariadenia schválené so zdrojmi svetla podľa predpisu č. 99.

5.24. Akákoľvek dočasná, v prípade poruchy bezpečná náhrada funkcie svetelnej signalizácie zadného obrysového svietidla je povolená pod podmienkou, že náhradná funkcia má v prípade poruchy podobnú farbu, intenzitu a polohu ako pôvodné zariadenie, ktoré prestalo fungovať, a že náhradné zariadenie zostane funkčné z hľadiska jeho pôvodnej bezpečnostnej funkcie. V prípade náhrady musia byť stav dočasnej náhrady a potreba opravy indikované oznamovačom na prístrojovej doske (bod 2.18 tohto predpisu).

5.25. Kde je namontovaný AFS, považuje sa tento za rovnocenný s dvojicou stretávacích svetlometov, a ak slúži ako diaľkový(-é) svetlomet(-y), považuje sa za rovnocenný s dvojicou diaľkových svetlometov.

5.26. Zadné smerové svietidlá, zadné obrysové svietidlá, brzdové svietidlá (okrem brzdových svietidiel kategórie S4) a zadné hmlové svietidlá s ovládaním premenlivej svetelnej intenzity sú povolené, keď súčasne reagujú minimálne na jeden z týchto vonkajších vplyvov: vonkajšie svetlo, hmla, sneženie, dážď, vodná triešť, mračná prachu, kontaminácia plochy výstupu svetla, za predpokladu, že ich predpísané prepojenie, čo sa týka intenzity je zachované počas prechodových zmien. Počas prechodu nesmie dôjsť k žiadnej ostrej zmene intenzity. Brzdové svietidlá kategórie S4 môžu vyžarovať premenlivú svetelnú intenzitu nezávisle od ostatných svietidiel. Vodič by mal mať možnosť nastaviť uvedené funkcie na svetelnú intenzitu, ktorá zodpovedá ich stálej kategórii a vrátiť ich späť do kategórie, v ktorej sú automaticky premenlivé.

5.27. V prípade vozidiel kategórií M a N žiadateľ technickej službe zodpovednej za schvaľovacie skúšky preukáže, že podmienky elektrického napájania zariadení uvedených v bodoch 2.7.9, 2.7.10, 2.7.12, 2.7.14 a 2.7.15 v prípade, že je elektrický systém vozidla v konštantných prevádzkových podmienkach napätia, reprezentujúcich príslušnú kategóriu napájaného vozidla podľa údajov výrobcu, spĺňajú tieto ustanovenia:

5.27.1. Napätie na koncovkách zariadení, ktoré podľa ich schvaľovacej dokumentácie boli skúšané s použitím osobitného napájania/elektronického zariadenia na reguláciu zdroja svetla, alebo v sekundárnom prevádzkovom režime alebo pri napätí požadovanom žiadateľom, nesmie presiahnuť napätie stanovené pre príslušné zariadenia alebo funkcie, ktoré boli schválené.

5.27.2. Vo všetkých prípadoch elektrického napájania, ktoré nespadajú pod bod 5.27.1, napätie na koncovkách zariadenia(-í) alebo funkcie(-í) nesmie presiahnuť 6,75 V (6-voltový systém), 13,5 V (12-voltový systém) alebo 28 V (24-voltový systém) o viac než 3 %.

5.27.3. Ustanovenia bodov 5.27.1 a 5.27.2 sa nevzťahujú na zariadenia, ktoré obsahujú elektronické zariadenie na reguláciu zdroja svetla alebo ovládač premenlivej svietivosti, ktoré sú súčasťou zariadenia.

5.27.4. K schvaľovanej dokumentácii sa priloží správa opisujúca metódy použité na preukázanie zhody a dosiahnuté výsledky.

5.28. Všeobecné ustanovenia týkajúce sa geometrickej viditeľnosti

5.28.1. Vnútri uhlov geometrickej viditeľnosti nesmie byť pri pozorovaní z nekonečna žiadna prekážka brániaca šíreniu svetla z ktorejkoľvek časti zdanlivej plochy svietidla. Prekážky sa však nezohľadňujú, ak boli evidované v čase typového schválenia vozidla.

5.28.2. Ak sa meria bližšie k svietidlu, musí byť smer pozorovania rovnobežne posúvaný, aby sa dosiahla zhodná presnosť.

5.28.3. Ak je po montáži svietidla ktorákoľvek časť jeho zdanlivej plochy tienená akýmikoľvek ďalšími časťami vozidla, musí sa overiť, či časť svietidla nezatienená prekážkami ešte spĺňa požiadavky fotometrických hodnôt predpísaných pre schválenie zariadenia.

5.28.4. Ak je možné zmenšiť vertikálny uhol geometrickej viditeľnosti pod horizontálou na 5° (svietidlo nižšie ako 750 mm nad zemou), fotometrická oblasť merania namontovanej optickej jednotky sa môže znížiť na 5° pod horizontálou.

5.28.5. V prípade systému závislých svietidiel môžu byť požiadavky geometrickej viditeľnosti splnené, ak všetky jeho prepojené svietidlá sú prevádzkované súčasne.

6. KONKRÉTNE ŠPECIFIKÁCIE

6.1. Diaľkový svetlomet (predpisy č. 98 a 112)

6.1.1. Prítomnosť

Povinná na motorových vozidlách. Zakázané na prípojných vozidlách.

6.1.2. Počet

Dva alebo štyri, typovo schválené podľa predpisov č. 31, 98 alebo 112 okrem svetlometov triedy A.

Pre vozidlá kategórie N3: môžu sa namontovať dva ďalšie diaľkové svetlomety.

Ak je vozidlo vybavené štyrmi zakrývateľnými svetlometmi, je montáž dvoch prídavných svetlometov prípustná len na účely svetelnej signalizácie cez deň, ktorá sa vyznačuje ich prechodným rozsvecovaním v krátkych intervaloch (pozri bod 5.12).

6.1.3. Usporiadanie

Žiadne konkrétne špecifikácie.

6.1.4. Umiestnenie

6.1.4.1. Na šírku: Žiadne konkrétne špecifikácie.

6.1.4.2. Na výšku: Žiadne konkrétne špecifikácie.

6.1.4.3. Na dĺžku: Na prednej časti vozidla: Táto požiadavka sa považuje za splnenú, ak vyžarované svetlo neobťažuje vodiča priamo ani nepriamo prostredníctvom zariadení pre nepriamy výhľad a/alebo iných plôch na vozidle, ktoré odrážajú svetlo.

6.1.5. Geometrická viditeľnosť

Viditeľnosť svietiacej plochy vrátane jej viditeľnosti v pásmach, ktoré sa nejavia ako osvetlené v smere uvažovaného pozorovania, musí byť zabezpečená vnútri rozbiehajúceho sa priestoru ohraničeného priamkami vychádzajúcimi od obrysu svietiacej plochy a zvierajúcimi s referenčnou osou svetlometu uhol najmenej 5°. Východiskovým bodom uhlov geometrickej viditeľnosti je obvod priemetu svietiacej plochy na priečnu rovinu dotýkajúcu sa najprednejšej časti rozptylového skla svetlometu.

6.1.6. Orientácia

Smerom dopredu

Na každej strane vozidla sa môže na účely osvetlenia zákruty natáčať nanajvýš jeden diaľkový svetlomet.

6.1.7. Elektrické spojenia

6.1.7.1. Okrem prípadov, keď sa svetlomety používajú na prerušovanú svetelnú výstrahu v krátkodobých intervaloch, môžu byť hlavné svetlomety zapnuté, iba keď je hlavný spínač svetlometov zapnutý alebo keď je v polohe „AUTO“ (automatická) a existujú podmienky pre automatickú aktiváciu stretávacieho svetlometu. V druhom prípade sa môžu hlavné svetlomety automaticky vypnúť, ak sa zmenia podmienky automatickej aktivácie stretávacieho svetlometu.

6.1.7.2. Diaľkové svetlomety môžu byť zapnuté súčasne alebo vo dvojiciach. Ak sú namontované dva ďalšie diaľkové svetlomety povolené podľa bodu 6.1.2 len pre vozidlá kategórie N3, môžu byť súčasne zapnuté najviac dva páry. Pri prepínaní zo svetla stretávacieho na svetlo diaľkové musí byť zapnutý aspoň jeden pár diaľkových svetlometov. Pri zmene z diaľkového svetla na stretávacie svetlo musia byť vypnuté súčasne všetky diaľkové svetlomety.

6.1.7.3. Stretávacie svetlomety môžu zostať zapnuté súčasne s diaľkovými svetlometmi.

6.1.7.4. Ak sú nainštalované štyri zakrývateľné svetlomety, musí byť pri ich odkrytej polohe zabránené súčasnej činnosti akýchkoľvek prídavných svetlometov, ak sú tieto určené na vytváranie svetelných signálov počas denného svetla, ktoré pozostávajú z prerušovaného rozsvecovania v krátkych intervaloch (bod 5.12).

6.1.8. Oznamovač

Oznamovač zapojenia obvodu je povinný.

6.1.9. Iné požiadavky

6.1.9.1. Celková maximálna svietivosť diaľkových svetlometov, ktoré môžu byť zapnuté súčasne, nesmie prekročiť 430 000 cd, čo zodpovedá referenčnej hodnote 100.

6.1.9.2. Táto maximálna svietivosť sa stanoví sčítaním jednotlivých referenčných označení, ktoré sú na niektorých svetlometoch vyznačené. Každému svetlometu označenému „R“ alebo „CR“ sa pridelí referenčné označenie „10“.

6.2. Stretávací svetlomet (predpisy č. 98 a 112)

6.2.1. Prítomnosť

Povinná na motorových vozidlách. Zakázané na prípojných vozidlách.

6.2.2. Počet

Dva, schválené podľa predpisov č. 31, 98 alebo 112 okrem svetlometov triedy A.

6.2.3. Usporiadanie

Žiadna osobitná požiadavka.

6.2.4. Umiestnenie

6.2.4.1. Na šírku: okraj zdanlivej plochy v smere referenčnej osi, ktorý je najvzdialenejší od pozdĺžnej strednej roviny vozidla, nesmie byť od najvzdialenejšieho vonkajšieho okraja vozidla ďalej ako 400 mm.

Vnútorné okraje zdanlivých plôch v smere referenčných osí musia byť od seba vzdialené najmenej 600 mm. Toto sa však nevzťahuje na kategóriu vozidiel M1 a N1; v prípade všetkých ostatných kategórií motorových vozidiel, ktorých celková šírka je menšia ako 1 300 mm, môže byť táto vzdialenosť zmenšená až na 400 mm.

6.2.4.2. Na výšku: najmenej 500 mm a najviac 1 200 mm nad vozovkou. Pre kategóriu N3G (mimocestné – terénne) vozidlá (11) sa môže maximálna výška zvýšiť na 1 500 mm.

6.2.4.3. Na dĺžku: na prednej časti vozidla. Táto podmienka sa považuje za splnenú, ak vyžarované svetlo neobťažuje vodiča priamo ani nepriamo cez spätné zrkadlá a/alebo iné plochy na vozidle, ktoré odrážajú svetlo.

6.2.5. Geometrická viditeľnosť

Je určená uhlami α a β stanovenými v bode 2.13:

α = 15° smerom nahor a 10° smerom nadol, ß = 45° smerom von a 10° smerom dovnútra.

Ak požadované fotometrické hodnoty stretávacích svetlometov nepokrývajú celé pole geometrickej viditeľnosti, požaduje sa na účely typového schválenia v zostávajúcom poli minimálna hodnota svietivosti 1 cd. Prítomnosť rôznych priehradiek alebo iných súčastí vybavenia v blízkosti svetlometu nesmie vyvolávať druhotné účinky, ktoré by obťažovali iných účastníkov cestnej premávky.

6.2.6. Orientácia

Smerom dopredu

6.2.6.1. Vertikálna orientácia

6.2.6.1.1. Počiatočný sklon rozhrania stretávacieho svetla, ktorý treba nastaviť na vozidle v nezaťaženom stave s jednou osobou na sedadle vodiča, musí byť výrobcom stanovený s presnosťou na 0,1 % a musí byť zreteľne a nezmazateľným spôsobom vyznačený na každom vozidle v blízkosti svetlometov alebo na výrobnom štítku symbolom uvedeným v prílohe 7.

Hodnota tohto daného sklonu musí byť definovaná podľa bodu 6.2.6.1.2.

6.2.6.1.2. V závislosti od montážnej výšky spodného okraja zdanlivej plochy v smere referenčnej osi stretávacieho svetlometu (h), vyjadrenej v metroch a meranej na nezaťaženom vozidle, musí byť vertikálny sklon rozhrania stretávacieho svetla za všetkých statických podmienok podľa prílohy 5 v týchto limitoch a základný sklon musí mať tieto hodnoty:

h < 0,8 limity : medzi – 0,5 % a – 2,5 % základné nastavenie : medzi – 1 % a – 1,5 %

0,8 ≤ h ≤ 1,0 limity : medzi – 0,5 % a – 2,5 % základné nastavenie : medzi – 1 % a – 1,5 % alebo podľa rozhodnutia výrobcu, limity : medzi – 1 % a – 3 % základné nastavenie : medzi – 1,5 % a – 2 % Žiadosť o typové schválenie vozidla musí v tomto prípade obsahovať informáciu o tom, ktorá z dvoch možností sa má použiť.

h > 1 limity : medzi – 1 % a – 3 % základné nastavenie : medzi – 1,5 % a – 2 %

Uvedené limity a základné nastavenia sú zhrnuté v diagrame uvedenom ďalej v dokumente.

Pre kategóriu N3G (mimocestné – terénne) vozidlá, kde svetlomety prekračujú výšku 1 200 mm, musia byť limitné hodnoty pre vertikálny sklon vzorky medzi – 1,5 % a – 3,5 %.

Počiatočné nastavenie musí byť od – 2 % do – 2,5 %.

6.2.6.2. Korektor sklonu svetlometov

6.2.6.2.1. Ak je na splnenie požiadaviek bodov 6.2.6.1.1 a 6.2.6.1.2 potrebný korektor sklonu svetlometov, musí byť korektor automatický.

6.2.6.2.2. Korektory, ktoré sú nastavované ručne, či už spojito alebo nespojito, sú však prípustné, pokiaľ majú základnú polohu, v ktorej je možné nastaviť počiatočný sklon svietidiel stanovený v bode 6.2.6.1.1 pomocou obvyklých nastavovacích skrutiek alebo podobných prostriedkov.

Tieto ručne nastaviteľné korektory musia byť ovládateľné z miesta vodiča.

Spojito nastaviteľné korektory musia mať referenčné značky uvádzajúce hlavné podmienky zaťaženia vozidla, ktoré vyžadujú nastavenie stretávacieho svetla.

Pri korektoroch, ktoré nie sú nastaviteľné spojito, musí byť počet polôh taký, aby sa zabezpečil súlad s rozsahom hodnôt stanoveným v bode 6.2.6.1.2 za všetkých podmienok zaťaženia vymedzených v prílohe 5.

Aj pri týchto korektoroch musia byť v blízkosti jeho ovládača zreteľne vyznačené podmienky zaťaženia podľa prílohy 5, ktoré vyžadujú nastavenie stretávacieho svetla (príloha 8).

6.2.6.2.3. V prípade poruchy korektorov uvedených v bodoch 6.2.6.2.1 a 6.2.6.2.2 nesmie stretávacie svetlo zaujať polohu, v ktorej je sklon menší ako v čase poruchy korektora.

6.2.6.3. Postup merania

6.2.6.3.1. Po nastavení počiatočného sklonu sa odmeria vertikálny sklon stretávacieho svetla vyjadrený v percentách za statických podmienok pri všetkých polohách zaťaženia vymedzených v prílohe 5.

6.2.6.3.2. Meranie zmeny sklonu stretávacieho svetla ako funkcie zaťaženia sa musí vykonať podľa skúšobného postupu uvedeného v prílohe 6.

6.2.6.4. Horizontálna orientácia

Horizontálna orientácia jedného alebo oboch stretávacích svetlometov sa môže navzájom líšiť, aby sa zabezpečilo osvetlenie zákrut pod podmienkou, že ak sa pohybuje celým lúčom alebo zlomom rozhrania, nesmie sa tento zlom rozhrania pretínať s osou dráhy ťažiska vozidla vo vzdialenostiach od prednej časti vozidla, ktoré sú väčšie ako 100-násobok montážnej výšky príslušných stretávacích svetlometov.

6.2.7. Elektrické spojenia

6.2.7.1. Prepínač musí pri prepnutí na stretávacie svetlomety súčasne vypnúť všetky diaľkové svetlomety.

6.2.7.2. Stretávacie svetlo môže zostať rozsvietené súčasne s diaľkovými svetlami.

6.2.7.3. V prípade stretávacích svetlometov podľa predpisu č. 98 musia plynové výbojkové svetelné zdroje zostať zapnuté, ak sú v činnosti diaľkové svetlomety.

6.2.7.4. Na osvetlenie zákrut sa môže aktivovať jeden dodatočný zdroj svetla, príp. jeden alebo viac LED modulov, umiestnený(-ých) vnútri stretávacích svetlometov alebo vo svietidle (okrem diaľkového svetlometu), zoskupený(-ých) alebo zlúčený(-ých) s príslušnými stretávacími svetlometmi za predpokladu, že horizontálny polomer zakrivenia dráhy ťažiska vozidla je 500 m alebo menší. To môže výrobca preukázať výpočtom alebo iným spôsobom prijateľným pre orgánom vykonávajúci typové schválenie.

6.2.7.5. Stretávacie svetlomety sa môžu rozsvietiť a zhasnúť automaticky. Musí však vždy byť možné rozsvietiť a zhasnúť tieto stretávacie svetlomety ručne.

6.2.7.6. Ak existujú denné prevádzkové svietidlá a sú prevádzkované v súlade s bodom 6.19, buď

6.2.7.6.1. sa automaticky rozsvietia a zhasnú stretávacie svetlomety relatívne k prevládajúcim svetelným podmienkam (napr. zapnú sa počas nočnej jazdy, v tuneloch a pod.) v súlade s požiadavkami v prílohe 12, alebo

6.2.7.6.2. denné svietidlá fungujú spoločne so svietidlami uvedenými v bode 5.11, pričom je minimálnou požiadavkou aspoň aktivácia zadných obrysových svietidiel, alebo

6.2.7.6.3. na informovanie vodiča o tom, že svetlomety, obrysové svietidlá, a ak je nimi vozidlo vybavené, doplnkové obrysové svietidlá a bočné obrysové svietidlá nie sú rozsvietené, existujú osobitné prostriedky. Medzi tieto patria: 6.2.7.6.3.1. počas noci a dňa existujú dve navzájom odlišné úrovne intenzity osvetlenia panelu nástrojov, ktoré vodičovi indikujú, že musia byť zapnuté stretávacie svetlomety, alebo 6.2.7.6.3.2. neosvetlené ukazovatele a identifikácia ručných ovládačov, ktoré sú požadované predpisom č. 121 a majú byť osvetlené, keď sa zapnú svetlomety, alebo 6.2.7.6.3.3. optický či akustický oznamovač alebo obidva sa musia aktivovať iba v podmienkach zníženého okolitého svetla podľa vymedzenia v prílohe 12 na účely informovania vodiča, že stretávacie svetlomety by mali byť zapnuté. Oznamovač sa po aktivácii vypne iba v tom prípade, ak sa stretávacie svetlomety zapnú alebo ak zariadenie, ktorým sa štartuje alebo vypína motor (pohonný systém), nastaví do polohy, ktorá znemožňuje prevádzku motora (pohonného systému).

6.2.7.7. Bez toho, aby bol dotknutý bod 6.2.7.6.1, sa stretávacie svetlomety môžu zapnúť alebo vypnúť automaticky nezávisle od iných faktorov ako čas alebo okolité podmienky (napr. denný čas, poloha vozidla, dážď, hmla atď.).

6.2.8. Oznamovač

6.2.8.1. Oznamovač je nepovinný.

6.2.8.2. Vizuálny oznamovač, blikajúci alebo neblikajúci, je povinný:

a) v prípade, keď sa pohybuje celým lúčom alebo zlomom rozhrania na účely osvetlenia zákrut, alebo

b) ak jeden alebo viac LED modulov slúži na vyžarovanie hlavného stretávacieho svietidla.

Oznamovač sa musí uviesť do činnosti:

a) v prípade poruchy posunutia zlomu rozhrania alebo

b) v prípade poruchy ktoréhokoľvek LED modulu, resp. modulov slúžiacich na vyžarovanie hlavného stretávacieho svietidla.

Oznamovač musí zostať v činnosti kým porucha existuje. Môže sa dočasne vypnúť, ale musí sa opäť uviesť do činnosti, kedykoľvek sa zariadenie, ktoré štartuje a vypína motor, zapne a vypne.

6.2.9. Iné požiadavky

Požiadavky podľa bodu 5.5.2 sa nevzťahujú na stretávacie svetlomety.

Stretávacie svetlomety so svetelným zdrojom alebo LED modulom(-mi) vyžarujúcim(-i) hlavné stretávacie svetlo a ktorého(-ých) celkový objektívny svetelný tok prekračujúci 2 000 lúmenov, sa môžu namontovať len v spojení s montážou zariadenia(-í) na čistenie svetlometu podľa predpisu č. 45 (12).

Z hľadiska vertikálneho sklonu sa nepoužijú ustanovenia bodu 6.2.6.2.2, pokiaľ ide o stretávacie svetlomety:

a) s LED modulom(-mi) vyžarujúcim(-i) hlavné stretávacie svetlo alebo

b) so zdrojom svetla vyžarujúcim hlavné stretávacie svetlo a ktorého objektívny svetelný tok prekračuje 2 000 lúmenov.

Na osvetlenie zákrut sa môžu použiť len stretávacie svetlomety podľa predpisov č. 98 alebo 112.

Ak je osvetlenie zákrut vytvárané horizontálnym pohybom celého lúča alebo zlomu rozhrania, môže sa aktivovať, len ak sa vozidlo pohybuje smerom dopredu. Táto požiadavka neplatí, ak je osvetlenie zákrut vytvárané pre pravú zákrutu v pravostrannej premávke (ľavú zákrutu v ľavostrannej premávke).

6.3. Predné hmlové svietidlá (predpis č. 19)

6.3.1. Prítomnosť

Nepovinné na motorových vozidlách. Zakázané na prípojných vozidlách.

6.3.2. Počet

Dva.

6.3.3. Usporiadanie

Žiadna osobitná požiadavka.

6.3.4. Umiestnenie

6.3.4.1. Na šírku: bod zdanlivej plochy v smere referenčnej osi, ktorý je najvzdialenejší od pozdĺžnej stredovej roviny vozidla, nesmie byť vzdialený viac ako 400 mm od najvzdialenejšieho vonkajšieho okraja vozidla.

6.3.4.2. Na výšku:

minimálne : najmenej 250 mm nad zemou. maximálne : pre vozidlá kategórie M1 a N1: najviac 800 mm nad vozovkou. V prípade vozidiel ostatných kategórií okrem kategórie N3G (mimocestné – terénne) (13): najviac 1 200 mm nad vozovkou. Pre vozidlá kategórie N3G: maximálna výška sa môže zvýšiť až na 1 500 mm.

Žiadny bod zdanlivej plochy v smere referenčnej osi však nesmie byť vyššie ako najvyšší bod na zdanlivej ploche stretávacieho svetlometu v smere referenčnej osi.

6.3.4.3. Na dĺžku: na prednej časti vozidla. Táto podmienka sa považuje za splnenú, ak vyžarované svetlo neobťažuje vodiča priamo ani nepriamo cez spätné zrkadlá a/alebo iné plochy na vozidle, ktoré odrážajú svetlo.

6.3.5. Geometrická viditeľnosť

Je určená uhlami α a β stanovenými v bode 2.13:

α = 5° smerom nahor a smerom nadol ß = 45° smerom von a 10° smerom dovnútra.

Ak požadované fotometrické hodnoty predných hmlových svietidiel nepokrývajú celé geometrické pole viditeľnosti, požaduje sa na účely typového schválenia v zostávajúcom poli minimálna hodnota svietivosti 1 cd. Prítomnosť rôznych priehradiek alebo iných súčastí vybavenia v blízkosti predného hmlového svietidla nesmie vyvolávať druhotné účinky, ktoré by obťažovali iných účastníkov cestnej premávky (14).

6.3.6. Orientácia

Smerom dopredu

6.3.6.1. Vertikálna orientácia

6.3.6.1.1. V prípade predných hmlových svietidiel triedy „B“ je vertikálny sklon rozhrania, ktorý treba nastaviť na vozidle v nezaťaženom stave s jednou osobou na sedadle vodiča, – 1,5 percenta alebo menší (14).

6.3.6.1.2. V prípade predných hmlových svietidiel triedy „F3“:

6.3.6.1.2.1. počiatočný sklon rozhrania smerom nadol, ktorý treba nastaviť na vozidle v nezaťaženom stave s jednou osobou na sedadle vodiča, musí byť výrobcom stanovený s presnosťou na jedno desatinné miesto a musí byť zreteľne a nezmazateľným spôsobom vyznačený na každom vozidle v blízkosti predných hmlových svietidiel alebo na výrobnom štítku alebo v kombinácii s vyznačením uvedeným v bode 6.2.6.1.1 symbolom uvedeným v prílohe 7 k tomuto predpisu. Hodnota tohto daného sklonu smerom nadol musí byť vymedzená podľa bodu 6.3.6.1.2.2;

6.3.6.1.2.2. v závislosti od montážnej výšky spodného okraja zdanlivej plochy v smere referenčnej osi predného hmlového svietidla, vyjadrenej v metroch (h) a meranej na nezaťaženom vozidle, musí mať vertikálny sklon rozhrania, ktorý treba nastaviť na vozidle v nezaťaženom stave s jednou osobou na sedadle vodiča, túto(tieto) hodnotu(-y): h ≤ 0,8 limity : medzi – 1 % a – 3 % základné nastavenie : medzi – 1,5 % a – 2 % h > 0,8 limity : medzi – 1,5 % a – 3,5 % základné nastavenie : medzi – 2 % a – 2,5 %

6.3.6.2. Korektor sklonu predného hmlového svietidla

6.3.6.2.1. V prípade predného hmlového svietidla so zdrojom(-mi) svetla, ktorého(-ých) celkový objektívny svetelný tok presahuje 2 000 lúmenov, sú požiadavky v bode 6.3.6.1.2.2 automaticky splnené podľa všetkých podmienok zaťaženia v prílohe 5 k tomuto predpisu.

6.3.6.2.2. Keď je korektor sklonu predného hmlového svietidla namontovaný, samostatne alebo v skupine s ostatným funkciami predného osvetlenia a svetelnej signalizácie, musí to byť takým spôsobom, že vertikálny sklon, podľa všetkých statických podmienok zaťaženia v prílohe 5 tohto predpisu, je stále v rámci limitov stanovených v bode 6.3.6.1.2.2.

6.3.6.2.3. V prípade, že je predné hmlové svietidlo kategórie „F3“ súčasťou stretávacieho svetlometu alebo AFS, požiadavky v bode 6.2.6 sa vzťahujú na používanie predného hmlového svetla ako súčasti stretávacieho svetla.

V tomto prípade sa limity na nastavenie stanovené v bode 6.2.6 môžu uplatňovať, aj keď sa toto predné hmlové používa takýmto spôsobom.

6.3.6.2.4. Korektor sklonu sa môže tiež používať na automatické prispôsobovanie sklonu predného hmlového svetla v súvislosti s prevládajúcimi okolitými podmienkami za predpokladu, že sa neprekročia limity sklonu smerom nadol špecifikované v bode 6.3.6.1.2.2.

6.3.6.2.5. V prípade poruchy korektora sklonu nesmie predné hmlové svetlo zaujať polohu, v ktorej je sklon rozhrania menší ako v čase poruchy zariadenia.

6.3.7. Elektrické spojenia

Predné hmlové svietidlá musí byť možné ZAPNÚŤ a VYPNÚŤ nezávisle od diaľkových svetlometov, stretávacích svetlometov alebo od akejkoľvek kombinácie diaľkových a stretávacích svetlometov, pokiaľ sa predné hmlové svietidlá nepoužívajú ako súčasť inej svetelnej funkcie v AFS; avšak funkcia na rozsvietenie predných hmlových svietidiel musí mať prednosť pred funkciou, pri ktorej sú predné hmlové svietidlá používané ako súčasť.

6.3.8. Kontrolka

Kontrolka zapojenia obvodu je povinná. Nezávislé výstražné neprerušované svetlo.

6.3.9. Iné požiadavky

V prípade, že existuje pozitívna indikácia vo formulári oznámenia bodu 10.9. prílohy 1 predpisu č. 19, nastavenie a svetelná intenzita predného hmlového svetla triedy „F3“ sa môže automaticky prispôsobiť v súvislosti s prevládajúcimi podmienkami okolia. Všetky zmeny svetelnej intenzity alebo nastavenia sa vykonávajú automaticky a takým spôsobom, že neobťažujú vodiča ani ostatných účastníkov cestnej premávky.

6.4. Spätné svietidlo (predpis č. 23)

6.4.1. Prítomnosť

Povinná na motorových vozidlách a prípojných vozidlách kategórií O2, O3 a O4. Nepovinná na prípojných vozidlách kategórie O1.

6.4.2. Počet

6.4.2.1. Jedno povinné svietidlo a druhé nepovinné svietidlo na vozidlách kategórie M1 a na všetkých iných vozidlách s dĺžkou menšou ako 6 000 mm.

6.4.2.2. Dve povinné svietidlá a dve nepovinné svietidlá na všetkých vozidlách s dĺžkou nad 6 000 mm okrem vozidiel kategórie M1.

6.4.3. Usporiadanie

Žiadna osobitná požiadavka.

6.4.4. Umiestnenie

6.4.4.1. Na šírku: žiadna osobitná požiadavka.

6.4.4.2. Na výšku: najmenej 250 mm a najviac 1 200 mm nad vozovkou.

6.4.4.3. Na dĺžku: na zadnej časti vozidla.

Ak sú však namontované dva nepovinné svietidlá uvedené v bode 6.4.2.2, musia byť namontované na boku alebo vzadu na vozidle v súlade s požiadavkami bodov 6.4.5 a 6.4.6.

6.4.5. Geometrická viditeľnosť

Je určená uhlami α a β stanovenými v bode 2.13:

α = 15° smerom nahor a 5° smerom nadol, β = 15° napravo aj naľavo, ak je na vozidle len jedno svietidlo, 45° von a 30° dnu, ak sú namontované dve svietidlá.

Ak sú dve nepovinné svietidlá podľa bodu 6.4.2.2. namontované na boku vozidla musí byť referenčná os týchto svietidiel natočená smerom nabok horizontálne so sklonom 10° ± 5° voči stredovej pozdĺžnej rovine vozidla.

6.4.6. Orientácia

Smerom dozadu

Ak sú dva nepovinné svietidlá podľa bodu 6.4.2.2 namontované na boku vozidla, požiadavky podľa bodu 6.4.5 neplatia. Referenčná os týchto zariadení však musí byť orientovaná smerom von v uhle maximálne 15° horizontálne smerom dozadu voči k strednej pozdĺžnej rovine vozidla.

6.4.7. Elektrické spojenia

6.4.7.1. Musia byť také, aby sa svietidlo mohlo rozsvietiť len, ak je zaradený spätný prevodový stupeň a zariadenie na ovládanie štartovania a vypnutia motora je v polohe umožňujúcej chod motora. Ak nie je splnená niektorá z uvedených podmienok, svietidlá sa nemôžu rozsvietiť, a ak svietia, musia sa vypnúť.

6.4.7.2. Okrem toho musia byť elektrické spojenia dvoch nepovinných svietidiel podľa bodu 6.4.2.2 také, aby sa tieto svietidlá nemohli rozsvietiť, ak nie sú zapnuté svietidlá uvedené v bode 5.11. Svietidlá namontované na boku vozidla môžu byť zapnuté pri pomalom manévrovaní vozidla smerom dopredu maximálne do rýchlosti 10 km/h za predpokladu, že sú splnené tieto požiadavky: a) zariadenia sa musia zapínať a vypínať ručne prostredníctvom samostatného vypínača; b) ak sú takto zapnuté, môžu ostať rozsvietené potom ako je spätný prevodový stupeň vyradený; c) automaticky sa však musia vypnúť, ak rýchlosť vozidla smerom dopredu presiahne 10 km/h, bez ohľadu na to, či je samostatný vypínač zapnutý alebo vypnutý; v tomto prípade musia zostať vypnuté pokiaľ nie sú znova úmyselne zapnuté.

6.4.8. Oznamovač

Oznamovač je nepovinný.

6.4.9. Iné požiadavky

Žiadne.

6.5. Smerové svietidlo (predpis č. 6)

6.5.1. Prítomnosť (pozri ďalej uvedený obrázok)

Povinná. Typy smerových svietidiel sa rozdeľujú na kategórie (1, 1a, 1b, 2a, 2b, 5 a 6); ich sústava na jednom vozidle vytvára usporiadanie („A“ a „B“).

Usporiadanie „A“ sa vzťahuje na všetky motorové vozidlá.

Usporiadanie „B“ sa vzťahuje len na prípojné vozidlá.

6.5.2. Počet

Podľa spôsobu usporiadania.

6.5.3. Usporiadania (pozri ďalej uvedený obrázok)

A: dve predné smerové svietidlá týchto kategórií:

1 alebo 1a alebo 1b,

ak je vzdialenosť medzi okrajom zdanlivej plochy v smere referenčnej osi tohto svietidla a okrajom zdanlivej plochy stretávacieho svetlometu v smere referenčnej osi a/alebo prípadne predného hmlového svietidla najmenej 40 mm;

1a alebo 1b,

ak je vzdialenosť medzi okrajom zdanlivej plochy v smere referenčnej osi tohto svietidla a okrajom zdanlivej plochy stretávacieho svetlometu v smere referenčnej osi a/alebo prípadne predného hmlového svietidla väčšia ako 20 mm a menšia ako 40 mm;

1b,

ak je vzdialenosť medzi okrajom zdanlivej plochy v smere referenčnej osi tohto svietidla a okrajom zdanlivej plochy stretávacieho svetlometu v smere referenčnej osi a/alebo prípadne predného hmlového svietidla menšia ako alebo rovná 20 mm;

dve zadné smerové svietidlá (kategória 2a alebo 2b);

dve nepovinné svietidlá (kategória 2a alebo 2b) na všetkých vozidlách v kategórii M2, M3, N2, N3;

dve bočné smerové svietidlá kategórií 5 alebo 6 (minimálne požiadavky):

5

pre všetky vozidlá M1;

pre vozidlá N1, M2 a M3, ak ich dĺžka nepresahuje 6 m;

6

pre všetky vozidlá N2 a N3;

pre vozidlá N1, M2 a M3, ak ich dĺžka presahuje 6 m.

Vo všetkých prípadoch je prípustné nahradiť smerové svietidlá kategórie 5 smerovými svietidlami kategórie 6.

Maximálne tri nepovinné zariadenia kategórie 5 alebo jedno nepovinné zariadenie kategórie 6 na jednej strane na vozidlách typu M2, M3, N2 a N3, ak ich dĺžka presahuje 9 m.

Ak sú montované svietidlá, ktoré združujú funkcie predných smerových svietidiel (kategórie 1, 1a, 1b) a bočných smerových svietidiel (kategória 5 alebo 6), môžu byť na splnenie požiadaviek na viditeľnosť podľa bodu 6.5.5 montované dva doplnkové bočné smerové svietidlá (kategória 5 alebo 6).

B: dve zadné smerové svietidlá (kategória 2a alebo 2b);

dve nepovinné svietidlá (kategória 2a alebo 2b) na všetkých vozidlách kategórie O2, O3 a O4.

Maximálne tri nepovinné zariadenia kategórie 5 alebo jedno nepovinné zariadenie kategórie 6 na jednej strane na vozidlách typu O2, O3 a O4, ak ich dĺžka presahuje 9 m.

Kde je namontovaný AFS, určujúca vzdialenosť pre výber kategórie je vzdialenosť medzi predným smerovým svietidlom a najbližšou osvetľovacou jednotkou v jej najbližšej polohe, keď je súčasťou režimu stretávacieho svetla alebo vykonáva tento režim.

6.5.4. Umiestnenie

6.5.4.1. Na šírku: okraj zdanlivej plochy v smere referenčnej osi, ktorý je najvzdialenejší od pozdĺžnej strednej roviny vozidla, nesmie byť od najvzdialenejšieho vonkajšieho okraja vozidla ďalej ako 400 mm. Táto podmienka sa nevzťahuje na nepovinné zadné svietidlá.

Vnútorné okraje zdanlivých plôch v smere referenčných osí musia byť od seba vzdialené najmenej 600 mm.

Táto vzdialenosť môže byť zmenšená až na 400 mm, ak je celková šírka vozidla menšia ako 1 300 mm.

6.5.4.2. Na výšku: nad vozovkou.

6.5.4.2.1. Výška plochy výstupu svetla bočných smerových svietidiel kategórie 5 alebo 6 nesmie byť:

menej ako : 350 mm pre kategóriu vozidiel M1 a N1 a 500 mm pre všetky ostatné kategórie vozidiel pri meraní od najnižšieho bodu a viac ako : 1 500 mm pri meraní od najvyššieho bodu.

6.5.4.2.2. Výška smerových svietidiel kategórií 1, 1a, 1b, 2a a 2b meraná podľa bodu 5.8 nesmie byť menšia ako 350 mm a väčšia ako 1 500 mm.

6.5.4.2.3. Ak konštrukcia vozidla pri meraní podľa uvedených špecifikácií neumožňuje dodržanie týchto horných limitov, a ak nie sú inštalované nepovinné zadné svietidlá, môžu byť tieto limity zvýšené na 2 300 mm v prípade bočných smerových svietidiel kategórie 5 a 6 a na 2 100 mm v prípade smerových svietidiel kategórií 1, 1a, 1b, 2a a 2b.

6.5.4.2.4. Ak sú namontované nepovinné zadné svietidlá, musia byť umiestnené vo výške, ktorá je v súlade s požiadavkami podľa bodu 6.5.4.1, symetricky a v najväčšej vertikálnej vzdialenosti, akú umožňuje karoséria vozidla, nie však menej ako 600 mm, nad povinnými svietidlami.

6.5.4.3. Na dĺžku (pozri ďalej uvedený obrázok)

Vzdialenosť medzi plochou výstupu svetla bočného smerového svietidla (kategórie 5 a 6) a priečnou rovinou, ktorá označuje predný okraj celkovej dĺžky vozidla, nesmie presiahnuť 1 800 mm.

Vzdialenosť však nesmie presiahnuť 2 500 mm:

a) pre vozidlá kategórie M1 a N1:

b) pre všetky ostatné kategórie vozidiel pokiaľ konštrukcia vozidla neumožňuje dodržanie minimálnych uhlov viditeľnosti.

Nepovinné bočné smerové svietidlá kategórie 5 sa namontujú v rovnomerných odstupoch pozdĺž vozidla.

Nepovinné bočné smerové svietidlá kategórie 6 sa namontujú v oblasti medzi prvými a štvrtými štvrtinami dĺžky prívesu.

6.5.5. Geometrická viditeľnosť

6.5.5.1. Horizontálne uhly (pozri obrázok)

Vertikálne uhly: 15° nad a pod horizontálou pre smerové svietidlá kategórií 1, 1a, 1b, 2a, 2b a 5. Vertikálny uhol pod horizontálou môže byť znížený až na 5°, ak sú svietidlá montované vo výške nižšej ako 750 mm nad vozovkou; 30° nad a 5° pod horizontálou pre smerové svietidlá kategórie 6. Vertikálny uhol nad horizontálou sa môže znížiť na 5°, ak sú nepovinné zadné svietidlá namontované vo výške najmenej 2 100 mm nad zemou.

Obrázok

(pozri bod 6.5)

V prípade vozidiel kategórie M1 a N1 sa hodnota 45° dovnútra pre smerové svietidlá kategórie 1, 1a alebo 1b, ktorých dolný okraj zdanlivej (viditeľnej svietiacej) plochy je nižšie než 750 mm nad zemou, môže zmenšiť na 20° pod horizontálnu rovinu, v ktorej leží referenčná os tohto svietidla.

6.5.5.2. Alebo podľa rozhodnutia výrobcu pre kategóriu vozidiel M1 a N1 (15):

Predné a zadné smerové svietidlá, ako aj bočné obrysové svietidlá

Horizontálne uhly sú uvedené na obrázku:

Hodnota 45° dovnútra pre smerové svietidlá kategórie 1, 1a alebo 1b, ktorých dolný okraj zdanlivej (viditeľnej svietiacej) plochy je nižšie než 750 mm nad zemou, môže zmenšiť na 20° pod horizontálnu rovinu, v ktorej leží referenčná os tohto svietidla.

Vertikálne uhly: 15° nad a 20° pod horizontálou. Vertikálny uhol pod horizontálou sa môže zmenšiť na 5°, ak je svietidlo montované vo výške menšej ako 750 mm nad vozovkou.

Aby mohlo byť svietidlo považované za viditeľné, musí dávať voľný výhľad zdanlivej plochy s veľkosťou aspoň 12,5 cm2 okrem smerových svietidiel kategórie 5 a 6. Vylučuje sa svetelná plocha každého odrazového skla, ktoré neemituje svetlo.

6.5.6. Orientácia

Podľa prípadných špecifikácií výrobcu pre montáž.

6.5.7. Elektrické spojenia

Zapínanie smerových svietidiel musí byť nezávislé od zapínania ostatných svietidiel. Všetky smerové svietidlá na tej istej strane vozidla sa musia zapínať a vypínať tým istým ovládačom a musia svietiť prerušovaným svetlom v rovnakej fáze.

Na vozidlách kategórie M1 a N1 s dĺžkou menšou ako 6 m a s usporiadaním svietidiel v súlade s bodom 6.5.5.2 musia aj prípadné namontované oranžové bočné obrysové svietidlá svietiť prerušovaným svetlom v rovnakej frekvencii (v rovnakej fáze) ako smerové svietidlá.

6.5.8. Oznamovač

Oznamovač činnosti je povinný pre smerové svietidlá kategórií 1, 1a, 1b, 2a a 2b. Môže byť optický alebo akustický alebo obojakého druhu. Ak je optický, musí svietiť prerušovaným svetlom, ktoré v prípade poruchy ktorejkoľvek žiarovky týchto smerových svietidiel zhasne, zostane rozsvietený bez prerušovania alebo výrazne zmení frekvenciu prerušovania. Ak je úplne akustický, má byť zreteľne počuteľný a aspoň pri poruche ktoréhokoľvek z týchto smerových svietidiel má výrazne zmeniť frekvenciu.

Do činnosti sa musí uviesť signálom vydávaným podľa bodu 6.4.2 predpisu č.6 alebo iným vhodným spôsobom (16).

Ak je motorové vozidlo prispôsobené na ťahanie prípojného vozidla, musí byť vybavené zvláštnym vizuálnym oznamovačom činnosti smerových svietidiel prípojného vozidla, pokiaľ oznamovač ťažného vozidla neumožňuje zistenie poruchy ktoréhokoľvek smerového svietidla takto vytvorenej jazdnej súpravy.

Pre nepovinné smerové svietidlá na motorových vozidlách a prívesoch nie je oznamovač činnosti povinný.

6.5.9. Iné požiadavky

Svetlo musí byť prerušované 90 ± 30-krát za minútu.

Po uvedení spínača svetelného signálu do činnosti musí najneskôr do jednej sekundy nasledovať rozsvietenie svetla a najneskôr do jeden a pol sekundy jeho prvé zhasnutie. Ak je motorové vozidlo prispôsobené na ťahanie prípojného vozidla, musia sa ovládacím zariadením smerových svietidiel ťažného vozidla uvádzať do činnosti aj smerové svietidlá prípojného vozidla. V prípade poruchy niektorého zo smerových svietidiel s výnimkou skratu musia ostatné smerové svietidlá ďalej svietiť prerušovaným svetlom, pričom frekvencia prerušovania sa za týchto podmienok môže odlišovať od predpísanej frekvencie.

6.6. Svetelný výstražný signál

6.6.1. Prítomnosť

Povinná.

Signál sa dáva súčasnou činnosťou smerových svietidiel v súlade s požiadavkami bodu 6.5.

6.6.2. Počet

Podľa bodu 6.5.2.

6.6.3. Usporiadanie

Podľa bodu 6.5.3.

6.6.4. Umiestnenie

6.6.4.1. Šírka: Podľa bodu 6.5.4.1.

6.6.4.2. Výška: Podľa bodu 6.5.4.2.

6.6.4.3. Dĺžka: Podľa bodu 6.5.4.3.

6.6.5. Geometrická viditeľnosť

Podľa bodu 6.5.5.

6.6.6. Orientácia

Podľa bodu 6.5.6.

6.6.7. Elektrické spojenia

6.6.7.1. Signál sa musí zapínať samostatným ručným ovládacím zariadením, ktorým sa umožní, že všetky smerové svietidlá svietiť prerušovaným svetlom v rovnakej fáze.

6.6.7.2. Svetelný výstražný signál sa môže uviesť do činnosti automaticky v prípade, že sa vozidlo ocitlo v kolízii, alebo po deaktivácii signálu núdzového brzdenia, ako je stanovené v bode 6.22. V takýchto prípadoch sa môže vypínať ručne.

6.6.7.3. Na vozidlách kategórie M1 a N1 s dĺžkou menšou ako 6 m a s usporiadaním svietidiel v súlade s bodom 6.5.5.2 musia aj prípadné namontované oranžové bočné obrysové svietidlá svietiť prerušovaným svetlom v rovnakej frekvencii (v rovnakej fáze) ako smerové svietidlá.

6.6.8. Oznamovač

Oznamovač zapojenia obvodu je povinný. Prerušované výstražné svetlo, ktoré môže svietiť spoločne s oznamovačom(-mi) podľa bodu 6.5.8.

6.6.9. Iné požiadavky

Zhodné s požiadavkami bodu 6.5.9. Ak je vozidlo prispôsobené na ťahanie prípojného vozidla, musia sa ovládacím zariadením svetelného výstražného signálu uvádzať do činnosti aj smerové svietidlá na prípojnom vozidle. Výstražný signál musí byť schopný prevádzky aj v prípade, že zariadenie na spúšťanie alebo zastavenie motora je v takej polohe, že chod motora nie je možný.

6.7. Brzdové svietidlo (predpis č. 7)

6.7.1. Prítomnosť

Zariadenia kategórií S1 alebo S2 : povinné na všetkých kategóriách vozidiel. Zariadenia kategórie S3 alebo S4 : povinné na vozidlách kategórie M1 a N1 okrem podvozkov s kabínou a tých vozidiel kategórie N1, ktoré majú otvorený ložný priestor; nepovinné na ostatných kategóriách vozidiel.

6.7.2. Počet

Dve zariadenia kategórií S1 alebo S2 a jedno zariadenie kategórie S3 alebo S4 na všetkých kategóriách vozidiel.

6.7.2.1. Okrem prípadu, keď je namontované zariadenie kategórie S3 alebo S4, môžu byť na vozidlá kategórie M2, M3, N2, N3, O2, O3 a O4 namontované dva nepovinné zariadenia kategórie S1 alebo S2.

6.7.2.2. Len v prípade, že stredná pozdĺžna rovina vozidla neprechádza pevným panelom karosérie, ale oddeľuje jednu alebo dve časti vozidla (napr. dvere) tak, že nie je dostatočný priestor na montáž jediného zariadenia kategórie S3 v strednej pozdĺžnej rovine nad takýmito pohyblivými časťami, môžu sa namontovať buď:

dva zariadenia kategórie S3 alebo S4 typu „D“, alebo

jedno zariadenie kategórie S3 alebo S4 vysunuté vľavo alebo vpravo od strednej pozdĺžnej roviny, alebo

sa môže nainštalovať systém závislých svietidiel kategórie S3 alebo S4.

6.7.3. Usporiadanie

Žiadna osobitná požiadavka.

6.7.4. Umiestnenie

6.7.4.1. Na šírku:

pre vozidlá kategórie M1 a N1: zariadenia kategórií S1 alebo S2, ktoré tvoria zdanlivú plochu v smere referenčnej osi, ktorá je najvzdialenejšia od stredovej pozdĺžnej roviny vozidla, nesmú byť viac ako 400 mm od najvzdialenejšieho vonkajšieho okraja vozidla; na vzdialenosť medzi vnútornými okrajmi zdanlivej plochy v smere referenčnej osi nie sú žiadne osobitné požiadavky.

Pri všetkých ostatných kategóriách vozidiel: v prípade zariadení kategórií S1 alebo S2 musí byť vzdialenosť medzi vnútornými okrajmi zdanlivej plochy v smere referenčných osí najmenej 600 mm od seba. Táto vzdialenosť sa môže zmenšiť na 400 mm, ak je celková šírka vozidla menšia ako 1 300 mm. Zariadenia kategórie S3 alebo S4: referenčný stred musí byť umiestnený na strednej pozdĺžnej rovine vozidla. V prípade, keď sú podľa bodu 6.7.2 montované dve zariadenia kategórie S3 alebo S4, musia byť umiestnené po jednom čo najbližšie k strednej pozdĺžnej rovine na jej oboch stranách. V prípade, keď je podľa bodu 6.7.2 prípustné vysunutie jedného svietidla kategórie S3 alebo S4 mimo strednú pozdĺžnu rovinu, nesmie pri tomto vysunutí dôjsť k prekročeniu 150 mm vzdialenosti referenčného stredu svietidla od strednej pozdĺžnej roviny.

6.7.4.2. Na výšku:

6.7.4.2.1. Zariadenia kategórií S1 alebo S2: najmenej 350 mm a najviac 1 500 mm nad vozovkou (maximálne 2 100 mm, ak tvar karosérie neumožňuje dodržať výšku 1 500 mm a ak nie sú namontované nepovinné svietidlá). Ak sú nepovinné svietidlá namontované, musia byť umiestnené vo výške, ktorá je v súlade s požiadavkami na šírku a symetriu svietidiel, a v najväčšej vertikálnej vzdialenosti, akú umožňuje karoséria vozidla, nie však menej ako 600 mm, nad povinnými svietidlami.

6.7.4.2.2. Zariadenia kategórií S3 alebo S4: Horizontálna rovina, ktorá sa dotýka spodného okraja zdanlivej plochy: nesmie byť buď viac ako 150 mm pod horizontálnou rovinou dotýkajúcou sa spodného okraja činného povrchu skla alebo zasklenia zadného okna, alebo nie menej ako 850 mm nad vozovkou. Horizontálna rovina dotýkajúca sa spodného okraja zdanlivej plochy zariadenia kategórie S3 alebo S4 musí však prechádzať nad horizontálnou rovinou dotýkajúcou sa horného okraja zdanlivej plochy zariadenia kategórií S1 alebo S2.

6.7.4.3. Na dĺžku:

6.7.4.4. Zariadenia kategórií S1 alebo S2: na zadnej časti vozidla.

6.7.4.5. Zariadenia kategórií S3 alebo S4: žiadna osobitná požiadavka.

6.7.5. Geometrická viditeľnosť

Horizontálny uhol:

Zariadenia kategórií S1 alebo S2: 45° smerom vľavo a vpravo voči pozdĺžnej osi vozidla.

Zariadenia kategórií S3 alebo S4: 10° smerom vľavo a vpravo voči pozdĺžnej osi vozidla.

Vertikálny uhol:

Zariadenia kategórií S1 alebo S2: 15° nad a 20° pod horizontálou. Vertikálny uhol pod horizontálu sa však môže zmenšiť až na 5°, ak je výška odrazového skla nad vozovkou menšia než 750 mm. Vertikálny uhol pod horizontálou sa však môže zmenšiť na 5° v prípade nepovinných svietidiel najmenej 2 100 mm nad vozovkou.

Zariadenia kategórií S3 alebo S4: 10° nad a 5° pod horizontálou.

6.7.6. Orientácia

Smerom dozadu.

6.7.7. Elektrické spojenia

6.7.7.1. Všetky brzdové svietidlá sa musia rozsvietiť súčasne, keď brzdový systém vydá príslušný signál vymedzený v predpisoch č. 13 a 13-H.

6.7.7.2. Brzdové svietidlá nemusia svietiť, ak zariadenie na spúšťanie a/alebo vypínanie motoru je v polohe, ktorá znemožňuje činnosť motora.

6.7.8. Oznamovač

Oznamovač nie je povinný; ak existuje, musí ísť o oznamovač činnosti, ktorý vydáva neprerušované signálne svetlo, ktoré sa rozsvieti v prípade poruchy brzdových svietidiel.

6.7.9. Iné požiadavky

6.7.9.1. Zariadenie kategórií S3 alebo S4 nemôže byť zlúčené so žiadnym iným svietidlom.

6.7.9.2. Zariadenie kategórií S3 alebo S4 môže byť montované na vonkajšku vozidla alebo vo vozidle.

6.7.9.2.1. V prípade, ak je montované vo vozidle:

vyžarované svetlo nesmie obťažovať vodiča odrazom v zariadeniach pre nepriamy výhľad a/alebo iných povrchoch vozidla (napr